Къарча-Черкес Республика йаланакIуа Апсуа кыт апны тшрыгIвырта гIахъыртIытI. Ауи йазынархата ауаъа йакIвшаз атшрыгIвраква рпны Апсны йауу атшы гIапхъныстI.
Барганджиа Саид
Кендал Барс зхьзу Апсны йауу акIвдыртш июнь а 14 КъЧР, Апсуа кыт апны аипподром агIахътIра йазынархаз атшрыгIвраква йрыланакIуаз анкъвакъвракI апны апхъагылара гIатнагатI. Ауи айгIайра ахъазла атшы зчIву Ардзынба Текин Лада Гранта автомобиль гIайквнадыргатI.
Аипподром йара ауи атшын йгIахъыртIытI. АтшрыгIвраква йрылан КъЧР абаза кытква, ареспублика анахахьанат акытква, Апсни Къабардпщи йгIартыцIыз асасчва.
Йапхъахуз атшрыгIвраква рпны йапхъагылагIвхаз
Атшква хвын йгIапхъандрыгIвтI. Метр 1200 рпны Псыжв кыт йауу Хвби Вадик йтшы Сабур айгIайтI, метр 1400 зымгIва рацкIыс ласыта Красногорск станица йауу Биджиев Таулан йтшы Эта гIагIвтI. Барокъва Къазбакь йтшы Дубай Ворлд Барс метр 1800 рпны йгIапхъныстI, метр 2400 рпны зымгIва йрапхъан Кендал Барс.
ЙцIыхъвахуз апхъныгIвра аипподром агIахътIтри йапхъахауа абаза тшрыгIвракви рыхьызла йакIвдыршатI. Ауаъа ЙынджьвгьчкIвын йауу Цекъва Замрат йтшы Хайбар айгIайтI.
Йазалху согIа йырттI зквпшырала йагъьта йгIалыркIгIаз атшыгIв – ауи Псыжв йауу КIьат Артур йакIвта йырпхьадзатI.
Анкъвакъврипхьадза гIаншаракI йазынархан. Ауи апшта йаъан Апсны ауагIа р-Абашта айсра йаладзыз айсчва, Апсуа йауаз афинансист ду Альи Мырзабакь ТIытIа йпа, йара ауи акыт йауаз боксла абжьагIвы АгIвдза МухIамад рыхьызла апхъныгIвраква.
АйгIайыгIвчва йрыртыз асогIаква зымгIва афермер Тльыс Назымби йадигалтI.
АтшырхIара ацIасква гIащаквыргылхра
Апсуа апны атшрыгIвырта шIыц агIахътIра Россия амш йаквдыршватI. Анкъвакъвырта акыт аунашвахъцIарти ауи аунашвачпагIв КIвыждза Ануари ацхърагIауата акыт йауу афермерква айщчва ТльысргIа Назымбии Назири йырчпатI.
АтшрыгIвраква джвыкврымцIаскIва йакIвшаз агвыргъьахъв айззара апны акыт рыхьызла йгIайззаз зымгIва сальам пха райхтI Апсуа ахIбачва рсовет знапIыцIу Тльыс Заудин.
Ауи йымщтахь йгIачважватI КъЧР а-Хъади а-Правительстви р-УнашвахъцIарта аунашвачпагIв Уаз Мурат, Адыгьа-ХIабльа район аунашвахъцIарта ахъада Дер Эдуард, Апсны тшрыгIвра спорт а-Федерация апрезидент Шулумба Милор, Апсны а-Фыр Йаган Ибрагим. Ауат дзачIвызлакIгьи Апсуа абзазагIвчва йрайхIвахIвтI, айщчва ТльысргIагьи йшырзыразу рхIватI.
«Алашара» жвлара адкIылара Черкесск апны йгIаныршу ахъвшара аунашвачпагIв Мыква Мурат адкIылара апрезидент, АААК ЙхIаракIу асовет аунашвачпагIв Эгьзакь Мусса йтшазынархара дгIапхьатI.
«Тшыла анкъвакъвраква хIуагIа йанакIвызлакIгьи бзи йырбуз ларпшран. ГвыргъьахъвыкIгьи гьакIвымшузтI тшрыгIври тшуратласи (КIавкIаз ауагIахъаква рпны йгIаншата тшауацIыхра зауыз аспорт квпшыра: атшыгIвква атшква йшрыквчIвумцара йанхъвмаруа, йапшым атрюкква анырчпауа – аредакция ррытаразга) рыламкIва. Арат йрапшу анкъвакъвыртаква ауат ацIас пшдзаква йырхъазымкIва абазаква тшырхIарала рцIасква ргIаршIыцхрагьи йахъвуштI. УахьчIва абаза чкIвыныргIа атшква рахьыла йатахъхтI, атшчва рклубква гIандыршитI, тшыла амдараква адыргалитI, атшква гIадрыгIвитI. Ауатква бзипI. ХIазыгIальаматраква аквшвауата, хIадызкIылуаш хIщардата хIаъазтI», – йгIаликIгIатI йтшазынархара апны Эгьзакь Мусса.
Йара ауи апшта ауи ТльысргIа ртгIачва ркытлагIвчвагьи атшква бзи йызбауа зымгIвагьи йырзырчпаз асогIа ахъазлагьи, рцри кыт атшауацIыхра къару ду ъаларцIауа ахъазлагьи дрызхIвахIвтI. Эгьзакь Мусса афермерква архарджьра уысква рпынгьи, йгIащтIырхуа ауыс бзиква зымгIва рпынгьи адахIвраква шырзыйтахъу райхIвтI.
АтшырхIара ацIасква рунашва анхIхIвауазара йаццIара атахъыпI аипподром агIахътIри йапхъахуз абаза тшрыгIвраква радгалри йырзынархата адгалагIвчва абаза тшырхIара атурых гIазхIвауа буклет пшдзакIгьи шгIацIырщтыз.
Арат ауысква радгалра ахIатлара зквхIаз адгалагIв комитет йалан КIвыждза Олеко, Къванча Умар, Ныр АхIмад, Джьмакъвыл Бэла датшагьи агIвычIвгIвыс джьгарква. Ауат йшгIалыркIгIазла, акыт йауата уагIа щардагIв гIарыцIагылтI.
«ЩардагIвы йгIахIцхърагIарныс ртахъыта йгIахIыдгылуан, йапшым ауысква дара рыхъвда йхъарцIун: транспорт гIаура акIвызтынгьи, абаза рызкъква рмацIаура акIвызтынгьи, асасчва райгвара акIвызтынгьи, аконцерт адгалра акIвызтынгьи. ЗымгIвагьи хIырзыразпI», – йхIватI «Абаза» жвлара адкIылара аунашвачпагIв Къванча Умар.
Ауи йгIаликIгIатI ахIаракьатчпагIв Тльабыча Къарабакь, КъЧР гIахIврала акъральыгIва театр аунашвачпагIв Гаги Мурат, азвукорежиссер ХIвчвыкъва Къапльан, артист Меремкъвыль Ачар, ажурналист Дзыуа Аминат датшагьи агвыргъьахъв адгалра зкъару алазцIаз щардагIвы.
АгIвыра гIазхъыхIхыз: АНО «Алашара» асайт www.alashara.org


Трыквшта йауу апсуа пхIвыспа Трапщ Эдже 11 сквша цIитIта лыжвла ъану лпсадгьыл апны дбзазитI, лцри кыт апны джитIта хвы зму археология пкъыгIваква гIалауитI, апсуа апхьахьаква адуней конгрессква йрылазларныс дырцхърагIитI.
КапIба Арифа
Археолог Трапщ Гюль Эдже Трыквшта апсыуаква дрыуан, ужвы лыщайдзаква ъану лпсадгьыл апны дбзазитIта лъачIвагIала ауи дазынхитI. Анкара ауниверситет аклассика археология ахъвшара дангIалга ауи апсуа апхьахьаква дгIазшIыртын Согъвым дгIайтI.
ЛапхъанчIвиква рпсадгьыл Эдже йылпсадгьылпI
Эдже ланлагьи лабалагьи ХIХ асквшышв агIан Апсны йтыцIта Трыквштала йхъысыз амхIаджьырква дыртынхапI.
«Сара стгIачва Анатолия йтыргатI (Анатолия – Азия ЧкIвын йгIвбахауа хьзыта йамапI, ужвы Анатолия-хIва Азия апны Трыквшта йаланакIуа адгьыл йапхьалитI – аредакция ррытаразга), – лхIвитI Эдже. – Саба йтгIачва Синоп къала [йагатI]. Йантрымгасыз ауат Апсны апны Анхва кыт йтабзазун. Сан лтгIачва атрыкв къала Биледжик апны тшандыргIалтI. Йантрымгасыз ауат Цебельда йтан, Апсны апны ркыт Абжьакъва акIвпI».
Лара Эдже Анкара апны дгIадритI йгьи дгIадзынгылтI, дзыгIзуз айхIара ланду лакIвын, ауи апсыуаква рцIаскви ргвбайари рыхъаз щарда гIалалхIвлун.
Асквш 2008 агIан апсуа апхьахьаква ргвыпкI Анкара йцатI.
«Ауат археология сапщылата йанырдыр швабыж йрымагIальаматхатI, Апсны нхара сызшIыртуа йалагатI, – йгIалгвалашвахитI Эдже. – Йапхъахауата ауи гIасазхIвыз атурыхдырыгIв Гунба Гурам йакIвпI».
Ауи анйара йаргвышхваз, лпсадгьыл лбарнысгьи йарнацIаз Эдже Апсны дцарныс йаквылкIтI. Ауи лан Чокуа Лиман Трыквшта йту апсыуаква рыжвлара бзазара джьгарта даланта – ауыгьи ауи апш щаквыргылра лылхырныс йахъватI. Эдже йапхъахауата Апсны лгIайра апсуаква рпны йапхъахуз археолог Трапщ Михаил йысквш 90 андыртлапIуз йъаквшвазгьи ахъазгIваца йгьнымшатI. Ауатква зымгIва ужвы данрызхъвыцхуа лпсадгьыл ахъаз дгIамиуата дгIайдзахта «анцIрала дгIанхара» шатахъыз гIалархIвуата йылпхьадзитI.
Трыквшта йауу «аналькъвытнальмас»
Апсны йапхъахауата жвамшкIла дангIай Трапщ Эдже Афон ШIыц апны дгIашIастI. Ауи амщтахь заман ауыра ажурналистка ХIаджьымба Инна лпны дбзазатI.
Йара акIвпIта, ажурналистки археологи йапхъахауата Апсны, Согъвым апны, акIвпI йъабабаз.
«Интер-Сухум» сасырта апны йакIвшаз ауи йапхъахуз ранйара ХIаджьымба Инна араса даквчважвитI: «ЙашвхIаусыгIвахаз гьсыздырам, ауаса Эдже зынла сыла дгIацIашватI. «НалькъвытнальмасхвыцкI» лакIвта слыквпштI… Гвы аутуан ауи тIакIв тшгIацIлымырпшуа дтаркъацадза дшаъаз, дангIаупшуазгьи ткIьита лылаква гIауыквлыргъвгъвун».
УацIыхъван ауат абадырын ауи тшгIацIызмырпшуаз апхIвыспа ткIьи ХIаджьымба лпны лара лпныкI апш дбзазауа дыгIвнан.
«Цкьата дчважвитI»
Эдже йылкIыз аузымщтуа заджв лакIвта дгIацIцIтI. ЗымгIва йрапхъата Апсны апны ауи апсыуа бызшва ллырдыртI, ауи сквшыкI аъара дакIытI. АрыпхьагIвта апхIвыспа длыдынхалуан Тхвазба Нонна, ауаса ауыс рахIа йахъвуз ансимшы цри бызшвамкIва датша бызшвала йъамчважвуз атгIачва ракIвын.
«Сара ауи йласхIвтI: апхъапхъа урышв бызшва ббырдырырквын апсышва зынгьи йгьбдыруашым, – йгIалгвалашвахитI ХIаджьымба Инна, – ларгьи йара ауаса йылчпатI: ажвахъчIвакI лымдыруата, щатакIгьи лымамкIва асабиква рапш акнигаква дрыдзхъачIван апсышва ллырдыртI, ужвы ауыла цкьадзата, абыжьква мыгIвхълымгауа дчважвитI».
Апсны апны археология пшгIара акIвлыршауа Эдже йапхъахауата дъацаз Уатхара кыт акIвпI. Ауат ажраква унашва рхъицIун йбергьльу апсуа археолог Цвинариа Игорь. Йара ауи апшта ауи Согъвым адзхъа Эшера кыт апны аэкспедициягьи далан.
«ЦIолата пшгIара»: лцри шIыпIаква рпны ажраква
Асквш 2013 агIан Трапщ Эдже лапхъанчIвиква рпсадгьыл Анхва кыт апны археология экспедиция унашва ахъылцIарныс лынасып йгIанакIытI. Ауи апхъала ауаъа йауацIыхта археология пшгIара гьакIвымшасызтI. Ауаъа ауи сквшы 1500 зхъыцIуа хапхъанчIви нышвынтаракI гIалаутI.
«Ауат анышвынтараква йрыуата азакI «йауашта» йгIащаквхатI: абыгIвква зымгIва абган. Ауаъа сара гIвбыжьпыгькI, гьатакI, гIвфибулакI (айха йгIалху, рыпшдзагата йгIадрысабапуа ашIарпага – аредакция ррытаразга) гIасаутI. ХIара йшхIпхьадзауала, ауат гIазлырхыз йара араъа йгIадырхарджьуаз пкъыгIваспI. Ауаса хIызхъвыцуа ауаъа йгIахIауыз апкъыгIваква Цебельда культура (Апсны, Цебельда апны йкIьасу антика йгьи йпасу асквшышвквтаква рагIан йщаквгылаз акультура – аредакция ррытаразга) швабыжта йазаргванпIта акIвпI. Ауатква зымгIва рыцIа цIолата йырхъвыхра атахъыпI, йауа ухIварыквын, нышвынтара анаъазара аргваныта зджьара ауагIа рбзазартаквагьи аъазара атахъыпI», – йгIалылкIгIитI археолог.
Анхва кыт апны археолог пщысквша джытI. Ауаъа йгIалауыз хвду зму апкъыгIваква рызджьакI ужвы АБИГИ (Гулиа Д.И. йыхьыз зхъу Апсны агуманитар рхъвыхраква ринститут – аредакция ррыытаразга) апны йщтIапI, айха йгIалху апкъыгIваква – Апсны акъральыгIва музей апны.
Ужвы ари асахIат Эдже Трыквшта, Анкара Гази университет амагистратура апны дапхьитIта ажраква ашIалрыстI. Ауи Апсни Амшын КвайчIва йатшпну ашти рпны археология йазынархата нхара лрыхIазыритI.
Йапызщылуа «ацхIа»
Эдже Апсны агуманитар рхъвыхраква ринститут археология хъвшара апынгьи, Гудаута йаъу Апсны ауагIа р-Абашта айсра акъральыгIва музей апынгьи дынхитI.
Лнаука статйаква зымгIва археолог апсыуа бызшвала йылгIвитI. Ауаса Эдже лтрыкв бызшвагьи гIалыхъвахтI: хсквша руацIа Апсны акъральыгIва университет агIвыма къральква рабадырра акафедра апны ауыла йалрыпхьун.
Трапщ Эдже Трыквшта апны дъагIадрийыз йгьи дъагIадзынгылыз, трыкв бызшва бзидздзата йъалдыруа, ауи йаццауата анаука мчыта дъадынхалуа, апсыуа бызшвагьи урышв бызшвагьи ъаллырдырыз гIаупхьадзарыквын ауи апсыуа апхьахьакви адуней археологква рыжвлари апызщылуа «цхIата» далырныс йауашта узыхIвуштI. Эдже лбзирала апсуа апхьахьаква рынхараква трыкв бызшвала бзидздзата йатаркIтI, асквш 2010 Измир апны, асквш 2011 Манис апны, асквш 2012 азербайджан къала Агсу апны йакIвшаз археологква рдуней конгрессква рпынгьи ауатыкв йгIатаргатI.
«Эдже апсышвала данчважвауа дщаквкIыпI, дтынчпI. Трыкв бызшвала данчважвауа ауи ддатшахитI, – йджьалщитI ХIаджьымба Инна. – АлахIвараква днарахвитIта закIыта дымчхитIта».
Ажурналистка йшылхIвауала Трапщ Эдже апсуа турыхдырыгIвчва ргIвыраква трыкв бызшвала дангIарыпхьуз атрыкв апхьахьаква «ауи аъарала ргвы днадзан – агIвыраква гIазквчважвузгьи ауат згIвыз ръачIвагIалагIвчвагьи рымагIальаматхатI».
Трапщ Эдже – дапсуа археологпI
Апсыуа бызшвала данчважвауа дшщаквкIу ауысла йырхIвауа щата амамкIва йгьаъам. Эдже аргваныта дыздыруа щардагIвы йгIалыкIгIитI ауи лчпащаквалагьи лдунейпшыщалагьи апхъа апсыуа хIвсысаква дшрапшу – ага уыжвгIанчIви заман даквыргIапсызтынгьи. УыжвгIанчIвита тшылгIвыча-тшылрыпшдзузтынгьи, чвала ацIасква нкъвылгауа тшылымчпузтынгьи ауи лгвы йталкIыз аъадаб ахабзаква дырхъымсуа йынкъвылгитI, йчпа йауаши йамуаши бзидздзата йылдыритI, лгьагьара йыншауа хъацIакI йапш йалыргата хвы аквылцIитI, йнардзу лхъвыцща лымапI.
Эдже апхъахьыла йылчпарныс йылгвыгъу, дзызхъвыцуа айхIарала анаука йапщылапI. Ауи лхъа йтымцIуата лцри Апсны археология дахъгвыргIвитI. Швабыж магIын ду амапI ауи лыхъазла 11 сквша цIуата йгIалаухыз лпсадгьыл дызлапщылу атлахцква лымрыдзырныс.
Ауи уанлачважвауа йа зджьакIы йылзырхIвауа уаназдзыргIвуа баагъьата йхъауцIитI: апхьахьа шIа Трапщ Эдже апхъахьыла дъанхалакIгьи – Апсны акIвызтI, Трыквшта акIвызтI – ауи дапсыуа археологызлуштI, архъвыхраква рпны лымгIваква зымгIвагьи лапхъанчIвиква радгьыл дазгIардуаштI.


Атурых
АААК чвахъабага чвамза аркIрала апсуаква рцIас гIанаршIыцхитI: ари гIвысквшахауата май мыз, КIвакIаз айсра йаладзкваз рджьабара амш агIан ащамакъа адыркIитI. ЙамгIанцIасйа ауи, йабагIаджвыквыл, турыхта йамайа? А-Конгресс ахабарргарта портал ауи йгIаквчважвауа йауацIыху гIвыра аднагалтI.
СквшыкI цатI "Апсны абльын Ду амадзаква" археология проект архъйара джвыквлищтара. Ажраква йрылаз аволонтер Никулин Василий ауи анхара йгIайыланацIаз алахIвараква хIыцагIвишауата йгIарауыз гIахIайхIвтI, ауат магIныта йрыму ауыслагьи аъачIвагIагIвчва драчважватI.
Апсны апны ауагIа зымгIва бзи йырбауа агIвгIвы Гогуа Алексей дангIадрийыз амш йадахIвуата АААК ахабарргарта портал ауи йыхъазла бзагIвра арыхIазыртI.
Къарча-Черкес апны йбергьльу ажвлара-политика уыснкъвгагIв Быджь Исмель йюбилей йадахIвуата АААК ахабарргарта портал ауи агIвычIвгIвыс джьащахъва йбзазара мгIва, йтгIачва, абзазара апны хвы ззибауи йчпарныс бзи йбауи йгIарыквчважвитI.
«Апхьарца» ансамбль йалу ащардагIв гIвысквша рапхъала макъым ъамапсымакIгьи гьрымкIысызтI, нотагьи гьырдырам – ага ауаса йаъазтынгьи щарда мцIуата йгIаншаз агвып зынла афестивальква рпны асогIаква гIатыргауа йалагатI. АААК акорреспондент ауи лшарата йызчпаз гIаллырдыртI.
Акъала хъада аунашвахъцIарта атдзы асквш 1914 агIан йдыргылтI: ауи сквшы 105 ахъыцIтI.. АААК апортал агIвыра йгIанахIвитI Согъвым злабергьыльхаз ари атдзы зуыхваз дзачIву, ауи штшапсахуаз, тшызлапсахыз, тшызлампсахыз.
«Абазашта» – ари агазетзаджвыкI акIвпI адуней апны абаза бызшвала йгIацIцIуа. Абаза бызшвала агазет йапхъахуз аномер асквш 1938 июль мыз агIан йгIацIцIтI. Ауищтара сквшы 80 рурала «Абазашта» анапаква йгIарыквшвитI Россия йгьи агIвыма къральква рпны йту абазаква рбзазара, ргвтараква, рбаргвыраква, ргвыргъьараква йгIарыквчважвауа агIвыраква.


Санкт-Петербург акъральыгIва бнатехника университет сынчIва йыцIалквуш ршвъаква нанауахвуа йалагахьатI. Апсны йауата йа Трыквшта йбзазауа апсуакви абазакви йрыуата ауаъа йцара зтахъкву хвыдъа ауниверситет йыцIалырныс лшара рымапI.
Барганджиа Саид
Апсны йауу йгьи Трыквшта йбзазауа апсуакви абазакви йрыуу абитуриентква Санкт-Петербург акъральыгIва бнатехника университет йызлацIалуаш ашвъаква арт йауаштI. Ашвъаква мартI а 1 йалаган йнарахвитI. Апсуакви абазакви СПбГЛТУ хвыдъа йыцIалныс лшарахатI асквш 2020 ноябрь агIан Адуней апсуа-абаза конгресси ауниверситети ангIалра анадырчпал амщтахь.
СПбГЛТУ апны йапхьуш нахврала акомиссия ахъада Богатова Елена йшылхIвазла, бакалавриат йцауамцара (очната) йапхьуш йырзалху абюджет тыпква зквшара зтахъу ршвъаква июль а 20-дза йартра атахъыпI, йымцауата (заочната) йапхьаквуш – август а 11-дза, магистратура йыцIалквуш – август а 6-дза.
Богатова сынчIва абитуриентква ауниверситет йыцIалра ахъазла йгIазкIылсуаш архъвыхраква гIвквпшыракIта йаъазлушта лхIватI: рпны йшаъу хъарачIвыла уызтанха йауаш ауниверситет асайт аргIапсра (https://spbftu.ru/sistema-distantsionnoj-sdachi-vstupitelnyh-ispytanij/) гIадрысабапуата, йа йшырчпалауа апшта – йара апхьарта апны йыркIуата. Архъвыхраква асквш 2021 июль а 23 йакIвшуштI.
Ауниверситет йнарахвырныс ахIвара швъа аныргIвуа абитуриентква арат ашвъаква рымазара атахъыпI: апаспорт акопия, апхьарта йшгIалгазла ашвъа йа ауи акопия, згани зыури 3х4 сантиметр йнадзауа цкIартIкI, Россия йшакъральгIву йа абашталагIв статус шрыму зырцIабыргуа швъа.
Йатахъу ашвъаква ауниверситет асайт йазалху ацхърагIага (https://spbftu.ru/abitur/elektronnaya-priyomnaya-komissiya-podat-zayavlenie/) гIарысабапта йщти йауаштI.
АААК йгьи СПбГЛТУ рацынхара ауысла
СПбГЛТУ йапхьуш нахврала акомиссия ахъада Адуней апсуа-абаза конгресс аунашвачпагIвчва «апхьарта гIамта ауырала йацынхарныс азыгIальаматра азрымата тшъагIадырбаз ахъазла» дшырзыразу лхIватI. Ауи йгIалылкIгIатI Санкт-Петербург акъральыгIва бнатехника университет сквш 65 цIуата арыпхьари науки руысквала агIвыма къральква рпны йаъу йхIаракIу апхьартаква, йпхатшу адуней фондкви аорганизациякви йшрыцынхауа. Апхьарта аунашвачпагIвчва АААКи дари рацынхара агIвхъатакIгьи рсабап алазлушта йгьи джьащахъвазлушта йайгвгъитI.
Богатова Елена йшылпхьадзауала, апсуа-абаза диаспораква рабадырра тшауацIнарыхрала а-Конгресс алшаракви АААК ахабарргарта портал амчи гIарысабапта дырра нардза заура зтахъу абитуриентква асквш 2021 агIан Санкт-Петербург апны рахIа йпхатшу йхIаракIу апхьартаква йрыуу закIы йшзыцIалуаш ахабар уашIамсуата йыргара атахъыпI.
«А-Конгресс ауысхагIвчва хIари абитуриенткви хIанйараква адгалра апны швабыж йгIахIцхърагIитI, хIапхьарта апны йакIвшауа ауысква, йыншауа ашIыцраква рхабар йыздырра атахъу йырзынадырдзитI, хIызланхауа арыпхьара анархара хъадаква ауагIа йрыларгитI. Апхъахьыла хIара йхIгвыгъапI Апсни Трыквшти рпны йаъу йхIаракIу апхьартаква йапшым анархараквала хIрыцынхарныс, апроектква рыцхIырхъйарныс», – лхIватI Богатова.
Апсни Трыквшти йауата СПбЛТГУ хвыдъа йыцIалра зтахъкву ауаъа йаныцIалуа лкIгIарата йырзырчпуш атамам гIаддырдырра ахъазла firstname.lastname@example.org электрон почтала, йа +7 812 514 88 55 телефонла Санкт-Петербург апны йаъу Адуней апсуа-абаза конгресс ауысхарта анхагIвчва тшырзынадырха йауаштI.
ЙЫЖВДЫРРА АХЪАЗЛА: Киров Сергей йыхьыз зхъу Санкт-Петербург йтагылу акъральыгIва бнатехника университет (СПбГЛТУ) асквш 2020 агIан сквш 217 ахъыцIтI. Ауи ъачIвагIа гIацIгарала аквтанай, йхIаракIу, йкIьыду арыпхьара программаква архъйитI; абна млыкврхIара, абнапкъра, амшIы адынхалра, абнахимия, ашвъабгъьычпара, агидролиз рхарджьра нархараквала архарджьра, анаука йгьи анаука-арыпхьара нхара йапщылу
аъачIвагIагIвчва арыхIазыритI, шIыц-шIыц йанарыпхьитI, ръазара йаланархIитI; анхара йаквыргIапсу, йцIолу анаука рхъвыхраква акIвнаршитI.
СПбГЛТУ акъраль йхIаракIу абнатехника апхьартаква зымгIва йрапхъата надзара щардала йалу аъачIвагIа арыпхьаща йазцатI. УахьчIвала ауаъа студентта 6000-гIв райхIа апхьитI, ауат йаргвану йгьи йхъару агIвыма къраль 42 йгIартыцIызгьи рылапI. Ауниверситет арыпхьари анаука рхъвыхракви рыхъазла щата багъьа амапI. Ауниверситет арыпхьагIвчва ргвып цIаста йщаквгылхьаз арыпхьащи анаука нхащи йрыццауата анархара шIыцквагьи тшауацIддрыхитI, ауатква зымгIва рнадзара шбзийу аъачIвагIагIвчва аквшахIатхитI. Арыпхьара акIвзыршауа апрофессоркви арыпхьагIвчви зуыс бзита йыздыруа гвыппI.
Ауниверситет йанакIвызлакIгьи Россия Федерация абнатехника апхьартаква наука йгьи методика квтата йырзалуан. Ауаъа йынхитI Россия а-Госстандарт ашвъа зму экспертиза Аквта, акъральква рацынхара ргIапсра йахъвыкIу Абна млыкврхIари абна рхарджьри рдуней квта (МЦЛХП – IСFFI), Европа абна институт Санкт-Петербург апны ашта проект квта, Адуней бна институт йаланакIуа абни абна пкъыгIваква ртехнологии рхъвшара.


Апсны апны
АААК ауи апхъала запш аъамыз, абаза уагIахъа ртурыхи рэтнографии йырзынарху акъыльрыпшгIарала анкъвакъвра «Иарбан? Иаба? Ианба?» («ЙачIвыйа? ЙабакIву? ЙанбакIву?») аднагалын йакIвнаршатI.
Уарча кыт апны а-Конгресс апсуа-абаза уагIахъа ртурых йаквчважвауа лекция акIвнаршатI.
Адуней апсуа-абаза конгресс СогIвым арайон ШIыц апны йауацIыху саби гвыргъьахъв акIвнаршатI.
Апсны акъала хъада апны «СогIвым амодерн» гIарбарта джьащахъва гIахъыртIытI
Апсуаква ртурых, ргвбайара, рэтнология йырзынархата АААК йаднагалуа алекция абаркIыра йаланакIуата йызкьазууыз апны апсуаква ртацанадылра цIас йаквчважватI.
АААК чвахъабага чвамза аркIрала апсуаква рцIас гIанаршIыцхитI: ари гIвысквшахауата май мыз, КIвакIаз айсра йаладзкваз рджьабара амш агIан ащамакъа адыркIитI. ЙамгIанцIасйа ауи, йабагIаджвыквыл, турыхта йамайа? А-Конгресс ахабарргарта портал ауи йгIаквчважвауа йауацIыху гIвыра аднагалтI.
Адуней апсуа-абаза конгресси Гвдауыта аунашвахъцIарти адуней апны йдыртлапIауа Асабиква рхчара амш йазынархата акъала апны асабиква рыхъазла гвыргъьахъв адыргалын йакIвдыршатI. Ауи Гвдауыти йаргвану акыткви йрыуата саби 100-гIвы райхIа азнаддатI.


Уарча кыт апны а-Конгресс апсуа-абаза уагIахъа ртурых йаквчважвауа лекция акIвнаршатI.
Барганджиа Саид
Адуней апсуа-абаза конгресс Уарча кыт апны апсуа-абаза уагIахъа ртурых, ргвбайара, рыбызшва шазакIу йазынархаз лекция аднагалтI. Ауи дгIапхьатI АААК ЙхIаракIу асовет йалу, Гулиа ДырмытI йыхьыз зхъу Апсны агуманитар рхъвыхраква ринститут адиректор, йбергьльу апсуа апхьахьа Ашуба Арда.
Алекция Уарча апхьарта апны йакIвшатI, ауаъа апхьагIвчвагьи, арыпхьагIвчвагьи, акыт абзазагIвчвагьи гIайззатI.
Ашуба Арда ауагIа йызлачважвуз ауыс швабыж йшрымагIальаматыз гIаликIгIатI.
«АздзыргIвчва, йалкIгIата асабиква зджьара йгIанымхауата йрымагIальаматын, ауи сгвапхатI. АзцIгIараква щардан. АцIайква абаза гIвгIвчва уахьчIва уыста йгIащтIырхуа, уыжвгIанчIви апсуа литература йызлашIуырпшуашта йаъу рдырра ртахъын. Ари анйаракIла хIгьзахъвдаквымцIуашзапI, айчважвара йалаз ауи надырдзахра ртахъыта йаъапI. Асабиква хачIвы рыхIттI: йъауу акытква рпны ашIыпIаква рыхьызква азыркIкIуаштI. ЙшыгIдыруа апшта, Уарча апны Арасадзыхь, Отап датшагьи акытква йгIартыцIыз ацIайква бзазитI. Ауи акIвымкIвагьи рыжвлаква гIазырбауа цIла ргIвырнысгьи хIангIалтI», – йхIватI алектор.
Ашуба Арда йгIацицIахтI арат анйараква ужвыгьи шIыцраквакI гIарылацIа йшауаш – ажвапIта, анйаракI ахъазла апсуа-абаза рызкъква рыхIазыр йауашын.
«Асабиква рапхьарта апны йдучвам музейкI рзадгалуаштI, ауи пещкI азалх йауаштI. УацIыхъван апсуа сабиква Къарча-Черкес йгата абазаква уахьчIва йшбзазауа дырбагьи йауаштI. Абаза сабиквагьи Апсны йгIагIгуата. Йауашын апсуа сабиква абаза бызшвала алокIква йрызхIрыдзыргIвыргьи, ауасамцара, – йгIашIипхьадзатI апхьахьа йгьи йажва алйыргауата йхIватI: – ЙахьчIва анйара шакIвшаз швабыж сарыразтI».
АААК апхIвыс советква рунашвачпагIв Ардзынба Гета ари апш анйара Уарча кыт апны йакIвдыршарныс шгIаларгаз лхIватI: акыт апны йгIаныршу ашIыпIа хъвшара йалакву СогIвым йаъу а-Конгресс ауысхарта тшазынадырхатI чкIвыныргIа рыхъазла «апсуакви абазакви апызщылуа ащайдзаква йгIарыквчважвауата» лекциякI рзадыргалырныс.
«Ашуба Арда Инвер йпа ауи анйахIхIв дайгвыргъьачIватI. Алекция акIвшатI. ХIара швабыж йхIгвапапI сахIаткIи бжакIи йнайыз айчважвара лахъвгIахъасракIта йъацаз. Швабыж хIизыразпI Арда Инвер йпа алекция щарда гIаунахIвуа йахъазымкIва лахIвара щарда гIауыланацIауатагьи йъадигалыз. АздзыргIвчви алектори хвитта йайчважвун, йымшыркъвун», – лхIватI Ардзынба.
Уарча аквтанай апхьарта адиректор Кархалава Омар а-Конгрессгьи алекторгьи ажва пха рзыйхIватI.
«ХIара ахIбачвагьи шIыцра, джьащахъвара щарда гIгIатI. ЧкIвыныргIа рыхъазлагьи ауи сабапра ду алан. Анчва дизыразхатI Арда Инвер йпа гIамта ъахIызгIайауыз ахъазла. Швабыж хIайгвыргъьуштI ужвыгьи дхIызгIайуазтын. Анчва дырзыразхатI ари ауыс адызгалызгьи», – йхIватI ауи.
Анйара апны йызлачважваз йгвапхатI акласс ахIбаква йапхьауа ДжопIуа ХIаджьрат.
«СайгвыргъьитI Ашуба Арда йлекция саздзыргIвырныс ъасылшаз: шIыцра, джьащахъвара щарда сагIатI. Ужвыгьи сгIайлуштI, ачкIвынчвагьи рыцIа йщардагIвыта йгIайра стахъыпI. ЙсгвапхатI абазаква динта йынкъвыргуз ауысла араъа йгIархIваз, апсуакви абазакви апхъа заман йгIашIарышвта райщчвара йшазсакъуа, йшдымрыдзуа. ХIаргьи ауат ацIасква хIзынардзушта сгвыгъитI. Апхъалагьи йызгIахьан аткъвымква рдамыгъаква рхабар (дамыгъа – аткъвым рхъатачIвыра алардырныс йаквырцIуз агIарбага – аредакция ррытаразга), ауаса ауи ауысла йыздыруаз мачIын, йахьчIва Арда Инвер йпа саницIгIа йалыргата джьауап гIаситтI, Анчва дизыразхатI», – йхIватI ауи.
Адуней апсуа-абаза конгресс Уарча апны ужвыгьи лекциякI аднагалырныс йаквнарпшитI, ауаъа йызтахъу зымгIва гIадгыл йауаштI. ЙащтагIайуа алекция сентябрь ахъа агIан йакIвшуштI.


АААК архъйагIв секретарь Гицба Инар нхара уысла Трыкв Республика даъан, ауаъа уыста йырхъйаз даквчважватI.
Барганджиа Саид
АААК архъйагIв секретарь Гицба Инар Трыкв Республика дъадзаныз Трыквшта акъалаква рпны Адуней апсуа-абаза конгресс ашта хъвшара советква быжьба йнадзауата йгIаншатI. Атрыкв къалаква Астомбыль, Инегёль, Измит, Эскишехир, Биледжик, Бурса гьи Сакарйа рпны йаныргIалу апсуа культура квтаква рунашвачпагIвчви йари анхара уысква йрылачважварныс йананйа асхъан акIвпI асоветква ангIанша.
Гицба йшихIвазла, анйараква йрылан Трыквшта йтабзазауа апсуа-абаза диаспора ргIащтийыгIвчвагьи.
«Сара йауацIыхта срыквчважвун АААК амурадкви ахачIвкви, адуней апсуа-абаза тгIачва ращтаныкъвара арыбагъьара знархару хIпланква, уагIахъа нархара зму апроектква абзазара ралажьра ауысла АААК ЙхIаракIу асовет аунашвачпагIв Эгьзакь Мусса йхъвдаквцIараква. Апсны, Россия рпны йахъазымкIва хIдиаспора ъатабзазауа МарагIайырта Аргваны акъральква рпынгьи АААК йакIвнаршауа анхара йауацIыхта хIалачважвун. ЦIолата хIрылачважвун Трыквшта апны а-Конгресс йылнахуа анхара планква», – йхIватI Гицба Инар.
Ауи йгIаликIгIатI анйараква йрылаз ауагIа ргвы цхIауата ауыс азыгIальамтра ду шгIадырбуз, ауи йаквшахIатхауата ашта хъвшара советква гIандыршатI.
Анйараква рымщтахь апсуа-абаза диаспора йгIарыцIанакIуа ауагIа а-Конгресс йалалырныс рылшун. Йара зынла анкетаква йыртагIвытI уагIа 70 раъара, йаъапI а-Конгресс асайт апны онлайн амальла АААК йшалалуала ахIвара швъа згIвызгьи. Анйараква анакIвшуз атрыкв къалаква рпны йаныргIалу апсуа культура квтаква рунашвачпагIвчвагьи йгIалыркIгIатI Трыквшта апны Адуней апсуа-абаза конгресс джьгарта йъанхауа магIны ду шазырбауа.
«ХIара йхIымапI акультура квтаква, апсуа культура квтаква рфедерация. ЙыгIдыритI а-Конгресс агIаныршара турыхта йаму, швабыж хIайгвыргъьитI а-Конгресс анхара ужвы Трыквшта апынгьи йъащаквгылыз. ЙыгIдыритI АААК ауысхартаква араъа йахъазымкIва Россия апынгьи, Мсыр (Египет) апынгьи, анахьанат акъральква рпынгьи йшаъу. Ауи хIайгвыргъьитI. ХIабадырра шIыцква йрылахIуштI, хIащтаныкъвуштI, хIуысква бзита йымгIвайсуаштI», – йхIватI Эскишехир къала апсуа культура квта аунашвачпагIв Ашуба Тургай.
Атрыкв къала Инегёль апсуа квта рахIба Сангулиа Селим йшгIаликIгIазла, апсуа-абаза этнос хачIв хъадата рпахь йгылу адкIыларапI.
«ХIара (апсуакви абазакви – аредакция ррытаразга) хIыздыруа зымгIвагьи гIахIайхIвапситI тшадхIкIылырныс хIъащту, тшъадхIкIылуа ахъазла, ауи лкIгIарата йхIымапI. УахьчIва анйарагьи адуней зымгIва йднарбуштI йатаркIвах хIара тшадхIкIылырныс шхIтахъу, ауи ахIатырла швабыж сшвзыразпI швунагIва швгIаркъвыцIта абари апш магIны ду зму ауысква ъашвырхъйауа», – йгIаликIгIатI Сангулиа.
Трыкв Республика нхара уысла данаъаз агIан АААК архъйагIв секретарь Гицба Инар Трыквшта апны Россия Федерация агенерал кIьыкIва (консул) Буравов Андрейгьи дйынйатI. Апсуа-абаза диаспора йадкIылата йъабзазауа акъральква рпны йаныргIалу Россия Федерация адипломат кIьыкIвараква рунашвачпагIвчва райкьангьашра цIас бзита йшщаквгылыз апшта йакIвшатI ари анйарагьи.
«Сара агенерал консул йауацIыхта дахасыргIвазатI Трыквшта апны АААК нхарата йакIвнаршауа, йгIалскIгIатI а-Конгресс апсуа-абаза абадырраква, ащтаныкъвара арыбагъьара йшащту, аэтнокультура абайара шгIанахчауа, анхара нархара хъадата йаму аспорт, азгIвадарахчара, атгIачви асабикви шракIву», – йхIватI Гицба Инар.
Ауат АААК адунейла анхара ауысла райчважвара нархара щарда гIацIанакIтI, Мсыр йгьи Иордания рпынгьи АААК нхарата йакIвнаршауа, ауаъагьи «Россия адипломат кIьыкIвараква рпны анйараква шакIвдыршаз» гIадрахатI.
Гицба Инар йшихIвазла, Россия Федерация агенконсул йрыбагъьатI Трыквшта апны Россия адипломат уысхагIвчва Адуней апсуа-абаза конгресс анхара йацыркIырныс йанакIвызлакIгьи йшхIазыру.
АААК архъйагIв секретарь Апсны йауата Трыквшта апны йапхьауа астудентквагьи дрынйатI. Ари анйара астудентква рбзазари рапхьари йырзынархата, азыгIальаматра алата йакIвшатI. АшIаква данрачважвуз Инар хъадата йгIаликIгIатI араъа йгIацIыргауа адырраква рпсадгьыл апны йыздгылуа анхара апны ргIарысабапхра магIны ду шаму.
«Астуденткви сари хIайчважвара гвхътIыла йакIвшатI, йаргьи ауаса акIвпI йаъазара шатахъу», – йгIацицIахтI Гицба Инар.
Ауи йпрограмма йалата Сакарйа къала апны йдыргылуа акультура квта атдзы апынгьи даъан (апхъала Адуней апсуа-абаза конгресс ЙхIаракIу асовет аунашвачпагIв Эгьзакь Мусса Сакарйа къала апсуа культура квта ауыхвара доллар жвыхвынзыкь алайцIатI – аредакция ррытаразга).
«Аквта атдзы ауыхвара йашымтапI. Акв аквцIара апны йнадзахьатI», – йхIватI Гицба.
АААК архъйагIв секретарь Гицба Инар Трыкв Республика апны нхара уысла октябрь а 5 йгIашIарышвта октябрь а 13 агIандза даъан. АААК апсуа-абаза диаспораква ъабзазауа акъральква рпны йапымшвтуата йцалитI. Ауаъа апсуа-абаза жвлараква йрынйитI, ауат а-Конгресс анхара, амурадкви ахачIви йрыхадыргIвазитI, ацынхара нархараква йрылачважвитI. Абгата йгIауахвырквын ари анхара а-Конгресс амурад хъадаква йрыуазакIу ауыс йазынархапI – адуней акъральква йыртабзазауа апсуа-абаза диаспораква йгIарыцIанакIуа ауагIа радкIылра.


Адуней апсуа-абаза конгресси Санкт-Петербург апны йаъу Антропологии этнографии рмузейи (Кунсткамера) йацынхарныс ангIалра мачвы ацIарцIатI.
Барганджиа Саид
Адуней апсуа-абаза конгресси Санкт-Петербург апны йаъу Петр Ду йыхьыз зхъу Россия анаукаква ракадемия йачIву Антропологии этнографии рмузейи (Кунсткамера) (айшыста МАЭ РАН – аредакция ррытазага) ацынхауа йалагатI. Ацынхара ауысла ангIалра агIваша, июнь а 29 атшын мачвы ацIарцIатI АААК ЙхIаракIу асовет аунашвачпагIв Эгьзакь Мусси МАЭ РАН адиректор Головнев Андрейи.
Амузей апны йакIвшаз анйара агIан Адуней апсуа-абаза конгресс ЙхIаракIу асовет аунашвачпагIв Кунсткамера адиректоргьи анхагIвчвагьи йъацынхауа ахъазла дшырзыразу райхIвтI.
«КIьыдата йгIалскIгIара стахъыпI швабыж сшылзыразу КIавкIаз аэтнографияла Кунсткамера ахъвшара анхагIвы, аистория наукаква ркандидат Аблогачиева Макка СултIангьари йпхIа, ауи лбзирала акIвпI йара амузейи хIари хIшабадырыз. Асквш ауацIа хIара йацлыхIхыз апроектква хIрыдынхалуан, ангIалра мачвы ацIахIцIарныс тшазхIрыхIазыруан. Багъьата йхъасцIитI хачIвыта хIпахь йхIыргылыз зымгIва йнардзата йшхIзырхъйуш, даргьи КIавкIаз ауагIахъаква ртурых хчари Россия акультура тшауацIнарыхри руыс апны сабап шрылазлуш», – йхIватI Эгьзакь Мусса.
Амузей адиректор Головнев Андрейгьи Эгьзакь Мусса йразыра ажваква йзынайырхатI йгьи дйыргвыгъатI йара КIавкIаз ауагIахъаква наука хъатала драбадыруа абазаква рпныла дшгIалагуш.
«ХIара аэтнографква йалкIгIата йхIымагIальаматпI ауагIахъа мачIква, йауа ухIварыквын, ауат рхъа рзыхчатI, ауаса йанаъазара уахьчIва йъагIадзаз йгIащаквхарныс йгIарцхърагIаз закI рылапI. ЙайхIатагьи йсхIвапIта, ауат анахьанат рацкIыс руагIахъара рхчарныс ртахъыпI. АуагIахъа дуква рхъа рхчара ахъаз амаль мчквакI лырхра гьатахъхум», – йхIватI ауи. Головнев Андрей йгIацицIахтI Адуней апсуа-абаза конгресс атурыхгьи рыцIа цIолата ййырдырра шитахъу.
ЙызлангIалыз
АААК «Россия апны щайдза зчпата йбзазауа ауагIахъа мачIква: аэтнокультура проекцияква» проект йалу МАЭ РАН анхагIвчва ашта апны архъвыхраква акIвдыршарныс йырцхърагIалуштI. А-Конгресси амузейи йалата экспедиция адыргалырныс йаквдырпшитI.
АнгIалра йшанула, КIавкIаз ауагIахъа мачIква руысква рыквчважвара йагъьу анаука нхагIвчва гIаланадыркIуата йакIвшуш «КIавкIаз – акультураква рымгIвалысырта» семинар адгалри анхари а-Конгресс ащтийыгIвчвагьи рылазлуштI.
«Апсуакви абазакви XIX–XX асквшышвква рагIан йхъырхыз асуратква рпны» йатдрыпауа агIарбарта ахъазла материал гIаури йазкIкIри йазынарху ацынхара адгалазлуштI.
Амузей асквш 2022 агIан йакIвшуш Адуней апсуа-абаза конгресс Айззара ду йазынархазлуш асурат альбом арыхIазырра йацхърагIуштI.
АААК Апсны акъральыгIва университети МАЭ РАНи ангIалра адырчпалырныс йацхърагIуштI.
«АуагIахъакви акультуракви» серия йаланакIуата йгIацIцIуаш «Абазаква» том арыхIазырра йацыта йадынхалуаштI.
Ацынхара ауысла йлырхыз ахачIвква рырхъйара йазынарху йапхъахауа ачIвырхъаква уыжвласыла йджвыквырцIуштI.


Гагра ангIадырхвитхыз амш АААК айсра ныкъвадыкъвата йачпаз айсчва ареспубликала радкIылара «Апсны» йалакву согIала рыхьыз ахIватI, Гагра ачымазагIвтара апны ковид зхьуа йъарайъазауа ахъвшарагьи йацхърагIатI.
Асквшква 1992-1993 рагIан Апсны ауагIа р-Абашта айсра акIвшауата Гагра аквырджьква йанырчвгIадырхвитхыз амш – октябрь а 6 йадахIвуата Адуней апсуа-абаза конгресс айсра ныкъвадыкъвата йачпаз айсчва ареспубликала радкIылара «Апсны» (РАИВ) Гагра йауата йалу аветеранква асогIаквала йаргвыргъьатI. АААК анхагIвчва адкIылара ателевизорква, арпхагаква, ахъыза пхаква азыргатI.
Адуней апсуа-абаза конгресс анхагIвы Хагба Изольда йшылхIвазла, ари ауыс а-Конгресс ЙхIаракIу асовет аунашвачпагIв Эгьзакь Мусса йгIарыхъвдаквицIатI.
«ХIара ари агвыргъьахъв ахьызла хIветеранква хIрайхIвахIвырныс, згIвадара шырзыхIтахъу рахIхIвырныс, ужвыгьи зны рылаква хIыртапшыта квырмыш рзыхIчпарныс, акъраль шабгу ахъазлагьи ауи абзазагIвипхьадза йыхъазлагьи ауат йырчпаз ахъазла «Анчва дшвзыразхатI» – раххIвырныс хIрызгIайтI», – лхIватI Хагба.
Йырхъмаштылуата гватра ъарзырбаз йгьи йъагIарцхърагIаз ахъазла АААК агвыпгьи ауат йрапхъагылагIву Эгьзакь Муссагьи дшырзыразу йхIватI РАИВ аунашвачпагIв йтарагылыгIв, Абашта айсра аветеран Ванача Гела. Ауи аветеранква араса йангIаргвалашвауа пхата ргвы йшгIатахауа гIаликIгIатI.
«ЗымгIвагьи агвыргъьахъвла срайхIвахIвитI. ХIыжвгIванд йанакIвызлакIгьи ймамырызтI! КIьыдата а-Конгресс агвып сшырзыразу схIвара стахъыпI – Анчва дшвзыразхатI, швабыж йхIгвапапI гватрата йхIзалшвхыз», – йхIватI ауи.
Айсра йалаз Акаба Нанагьи Адуней апсуа-абаза конгресс дшазыразу гIалырбауата аветеранква зымгIва рыхьызла арат йрапшу ауысква рбзирала ауат акъральгьи ауагIагьи йшыртахъу шрылархIвауа гIалылкIгIатI.
«Анчва дшвзыразхатI хIъашвхъмаштылуа, хIа хIыхъаз ауи магIын ду амапI. Агвыргъьара мшыла!» – лхIватI Акаба.
Гагра къала йамштагьи йырпхьадзауа ари агвыргъьахъв атшын Адуней апсуа-абаза конгресс ауысхагIвчва Гагра арайон чымазагIвтара йапшым амедицина ргIапсгаква – арециркуляторква, псып таузыргауа амаскаква, атонометрква, ачымазагIвква йрыларжьуа ахъвшвква зхъарцIауа ащъаква, атермометрква азыргатI.
«ХIара ачымазагIвтара апны ковид зхьуа йъарайъазауа ахъвшара йатахъхуш аргIапсгаква азыгIгатI. ЗымгIвагьи згIвадара рзыхIтахъпI, пандемия апшIагылра ауыс апны ари хIалацIарагьи айъазагIвчва мачIкIлазтынгьи рпсы гIатанакIуашта хIгвыгъитI», – лхIватI Хагба Изольда.
Гагра район ачымазагIвтара айъазагIв хъада йтарагылыгIв Харабуа Заири аковид хъвшара аунашвачпагIв Барцыц Ирми агвып шабгу рыхьызла а-Конгресс агвып йрызхIвахIвтI.
«Швхъа хIъагIаташваз, араса хIъажвбаз ахъазла швабыж хIшвзыразпI. ХIара йамгIанцхърагIаразлакIгьи хIайгвыргъьитI. Ковид апшIагылра апны цхърагIаракIгьи гьчIыдахум», – лхIватI Харабуа.
Адуней апсуа-абаза конгресс анхара апны агвчIагIвра уысква гватра ду рзалнахитI. АААК Апсны ауагIа р-Абашта айсра аветеранква йырзынархата йзакIымкIва-йгIвбамкIва
акцияква акIвнаршахьатI. Йара ауи апшта пандемия ангIаджвыквылбырг йгIашIарышвта а-Конгресс йшалшауа апшта Covid-19 абакIра апны ачымазагIвтараквагьи азгIва йгIахъшахъыцIыз аэкономика баргвыраква гIаздысылызгьи йырцхърагIитI.


Адуней апсуа-абаза конгресс ауысхагIвчва нхара уысла Трыквшта йъадзаныз Анкара апны анйараква акIвдыршатI
Барганджиа Саид
Адуней апсуа-абаза конгресс аунашвачпагIвчва КIавкIаз акультура квтаква рфедерация агIащтийыгIвчва йрынйатI. Октябрь а 23 атшын ауат Трыквшта апны Йазалху хъвдаквцIара нкъвызгауа Россия ащтийыгIв Ерхов Алексей Анкара апны йынйатI. КIавкIаз акультура квтаква рфедерация ахъада Яшаро Асланкайа йанишIашва, АААК ЙхIаракIу асовет аунашвачпагIв Эгьзакь Мусса йшихIвазла, ауат гIаджвыквцIара щарда руысла йшагвынгIвуа гIабергьыльхатI.
«Ужвы йхъахIцIитI хIуагIахъаква рбзира знархару уыс щарда хIырхъйарныс ахъазла хIацчIвырхъарныс шхIылшуш», – йхIватI ауи.
Анйара йалан Апсыуа культура квтаква рфедерация агIащтийыгIвчва гвыпгьи адкIылара рунашвачпагIв Аквсба Атанур драпхъагылагIвта.
«ХIара тгIачва дукIта хIщаквгылапI. ЙгIахIырбатI хIшагIвшам. Йхъаду хIадызкIылуашта йацхIырхъйара атахъу йацыхIчIву ауысква ракIвпI. Йара джыпхакI хIтагылата хIымгIвайсуаштI», – йгIаликIгIатI Эгьзакь Мусса.
Ауи йгIацицIахтI АААК, Апсыуа квтаква рфедерация, КIавкIаз квтаква рфедерация рацынхара апны хачIв щарда рпахь йшщтIу. «ГвынгIвырапI ужвы йхIчпауа йгIанарбауа гIвагвана ду хIшыквылгIвацауа шакIву. ЧхIарагьи къраргьи хIызбжьата джьгарта хIынхара атахъхуштI, йхIчпауа шабгу хIуагIахъаква руачIвбзазара, йгIадзынгылуа хIабанпараква йшырзалху гIахIгвынгIвуата», – йхIватI йцIыхъвахауата АААК ЙхIаракIу асовет аунашвачпагIв.
ЙатахIхIвахпI ТрыквчIвыла апны КIавкIаз культура квтаква рфедерация йгIацIанакIуа аквтаква 53 йшнадзауа, ауат КIавкIаз ауагIахъаква йрыуу уагIа зыкь 50 райхIарагIв шгIарыцIанакIуа.
Анкара апны АААК ауысхагIвчва Трыкв Республика апны Йазалху хъвдаквцIара нкъвызгауа Россия Федерация ащтийыгIв Ерхов Алексей йынйатI. Анйара апхъала АААК ащтийыгIвчва ахIврапшдзаква щтIарцIатI ауи йапхъала йынхуз, асквш 2016 агIан террор гIаншарала заджьаль йанйаз Карлов Андрей йчвахъабага син апны.
А-Конгресс архъйагIв секретарь Гицба Инар йшгIаликIгIазла, Ерхов Алексей йанишIашва асхъан ауат Трыквшта апны АААК апрограммакви ахачIвкви рырхъйара знархару уыс щарда йабаркIыта йрылапштI.
«Абаза уагIа ргIахчари ртшауацIнарыхри знархарата магIны зму акультура проектква Трыкв Республика апны абзазара йалажьра ауысла а-Конгресс ркъару аларцIауата хIшацынхуш амальква хIрылачважватI», – йхIватI Инар.
Адуней апсуа-абаза конгресс ауыснкъвгагIвчва октябрь а 21 нхара уысла Трыкв Республика йцатI, ауат ауаъа октябрь а 25 атшындза йаъазлуштI. Ауат амшква руацIа ауаъа а-Конгресси Трыквшта ажвлара йгьи адиаспора адкIыларакви рацынхарала йалыргу ахачIвква лырхырныс рмурадпI.
Йара ауи апшта йалыргата йлырхра рмурадпI Трыквшта апны а-Конгресс ауысхартаква рыргIапсщи Трыквшта апны АААК анхарала ахачIвкви.


ШІыпІипхьадза рпны
джьгарта тшгІазырбауа
уагІа тапІ. Гвым кыт йгІатадрийыз, Черкесск йбзазауа ЧВЗЫКІЬА Рубин МухІарби йпагьи
ауат йрапшу ауагІаква
дрыуапІ.
Рубин Красна Восток
квтанай апхьарта данапхьуз угІалагатагьи йыквлагІвчва рпны махъарыхъвара зкІуа, агвып йрапхъагылагІву чкІвынта тшгІайырбауа далагатІ. Ауи
дъагІадзынгылыз атгІачва ду апны хабза хъадата йщаквгылаз закІыпІ:
агІащара хъара уачвгылра. Йайщчви йахщчви Борис, Асфалина, КІвлица,
Рамазан, Лариса, ФатІима йаргьи дрылата анхари абзазари йырчІвыз
раби рани ршвапхала
йаларпата, ацацхърагІара мчы рызбжьата йгІадзынгылтІ. Рубин йайцІбачва уыжвгІандзарагьи
дырцІагылагІвта далитI,
ауат закІыла йбжата тынчта дшзымчІвуш йхІвитІ.
Рубин йшгІаликІгІазла, ЧвзыкІьаргІа рткъвым
ахъачва знапІы бзийу ъачІвагІагІвчва щарда гІарылцІтІ. Йабаду Къайдар
абыжьпсыхІвакІла зыхьыз
гуз джьий ъазан, ауи
айха йнапІы йыцІахъвмаруан. Джыр пкъыгІвата йчпаз акыт ауацІала
зунагІва йыгІвнамыз дгьумауашызтІхІва уыжвгІандзарагьи йхабар рхІваркІвитІ.
– Саргьи апхьарта сангІалга хъацІа ъачІвагІапІ
сызквгІашІасыз. Сдырраква сгІадыргвышхвун,
Краснодар политехника
институт «Промышленно-гражданское строительство» факультет архъвыхраква бзита йскІын,
снарахвтІ, инженер-уыхвагІв ъачІвагІала апхьара
сазгІашыкъдзата йджвыквсцІатІ. Ауи йара ауи агІангьи сгьачвыхъарамызтІ.
Йауа ухІварыквын, сайщчвагьи саргьи хІаба хІйыцIагылата акІьадыгв ауацІа уыхвара нхарата йчпуз зымгІва йыцхІчпун.
Ага ауыла щата бзи сымазтІхІва, съачІвагІа сапхьауа саналага агІан акІвпІ
ауи апны йудырырныс
йатахъу шщарду ангІасгвынгІвы. Атдзаквгылаква,
йапшым административна тыдзква, ацхІа дуква
рпроектква, асметаква
рлыхра, ащапІы угІалагата хІатларата йырзычхІуш гІапхьадзара шатахъу, уыхвага пкъыгІвата
йгІарысабапчІву, ауат ралаща ауасамцара ауыхвара уысква йырпщылу
щардадзапІ, ауат рпны
хабзала йщаквгылу атахъыраква уыртыцІта амаль
змам акІвпІ. УахьчІва хІзаман йыруыхвауа рызджьакІ шахъыгІврыхуа
йгьапшмызтІ ауи агІан
йгІащтІырхуаз атыдзква, –
йхІвитІ ЧвзыкІьа Рубин,
йъачІвагІа алкІгІараква
айшыста дрыквгІашІасхуата.
ХІхаквлагІв аинститут
йгІвбахауа акурс дыцІырдата ар къвырльыкъвхара данцагьи дызларцІаз аинженер рхъвква
ракІвпІ. Ауи Лагъь Хъара
апны къвырльыкъв йхауата йалкІгІата аэродромква шддрычпуз гІайгвалашвахитІ. Алагъь шІыпІа
апны ауат ацхІашвы йыквырчпун. Ауи апшта, Красноярск край, Таймыр-Догано-Ненецк район, Хатанги кыт адзхъа йаъу
«Хатанга» аэропорт зуыхваз ЧвзыкІьа Рубингьи
дрылан. ЙшихІвахуала,
аинститут дгІалгата хІшІыпІа дангІахъынхІвых, зынла аинженер хъвдаквцІараква йырхъйауа ацкІыс
рабочата дгІалагарныс
рыцІа йгІалихтІ.
– Синженер бзихара
ахъазла съалагаз «ПМК
971» йахъвшараз Учкекен уыхвара участкIа апны монтажникта, штукатурта, акран саквчІвата,
ауасамцара уыхвара ъачІвагІата сызланымхаз
гьаъам. Ауи апш хачІвы
схъа йазсыргылын, ауи
амщтахь акІвпІ йгІасдырбаз архарджьра-техника
хъвшара апны сынхара
анджвыквсцІа. Ауи агIан
Черкеск химзавод ауыхвара акIвшун. Ауаъа аучасткIа мастерта снарахвтІ.
ЙащтагІайуата схъаргылуамца ахъвшара саунашвачпагІвхатІ, «Агропром»
ауыхвара унашвахъцІарта инженер хъадата, ареспублика «Автодор» апроектна институт унашва
ахъсцІауатагьи сынхатІ.
Асквш 2006 агІан нхара Сбыр сцарныс мурадта йскІын, ауаъагьи йщаквысыз уыхвара организациякІ гІащтІысххырныс
сылшатІ. Новосибирск,
Кемерово, Омск, Рубцовск датшагьи Сбыр
амараташварта шІыпІаква рпны уыхвара щарда
скъару рыласцІатІ. Обь
дзыгIв йхъысуата йхIуыхваз ацхIа аура метр 950
йнадзитI Ауыхвара уысква адугалырныс, йапшым аъанатІанкъвгагІвчва урангІалырныс гьмайрам. УыскI гІаджвыквсцІата ацІыхъва йнасмырдзакІва сгІашІаста йыгьсыздырхуам. Ари алкІгІара санчкІвыныз угІалагатагьи схІаль йалапІ, –
йхІвитІ Рубин йхъагвы
аквыта.
ЧвзыкIьа Рубин хIшIыпIа апны ЭркеншахIар
фачыгIв завод, Черкесск
ахимзавод, Курджиново
апны цхIа, Къартджьурт
амгIваква, Теберда апны
Жданов металлургия завод атшпсщара база датшагьи уыхвара щарда
дрылан. УахьчІвала Рубин МухІарби йпа дъанхауа Черкесск йтагылу
«Многопрофильна-технология колледж» апны
уыхвагІв ъачІвагІа астудентква азибжьауата йайрыпхьитІ. Ауи йахъазымкІва, Черкесск йгІвбахауа
квтанай апхьарта й-5–8-хауа классква рпны физикали математикали дарыпхьагІвпІ. Ауи ахъазла, йазалху аттестация
ахъысрагьи дгьачвыгІамщатІ.
ЧвзыкІьа Рубин «Абаза» жвлара мгІвайсра
йнапІыцІата дъадзанхаз
азаман айшысгьи ажвлара уысква шгІайдахІвуа гІайырбатІ. Красна Восток кыт апны КІавкІаз
айсра йаладзыз рхъмаштылра чвахъабага ъагІаншаз ауи йбзира щарда
алапІ, згвы цхІауа акыт
ачкІвынчвагьи гІайыцІагылын, ауи абзазара йаларжьтІ. Асквш 2009,
май а 21 КІавкІаз айсра
алгищтара йцІуаз асквш
145 йадахІвуата ачвахъабага ангІахъыртІы йгІашІарышвта сквшигIадза
КIавкIаз айсра йаладзыз
рхъмаштылра айззараква Красна Восток апынгьи йакIвшитI.
– Ажвлара уысква
уанрылу акІвпІ ууагІахъа
гвбжара щарда шрыму
анудыруа, – йхІвитІ Рубин. – Зны Алибердыкъва дгІатыцІын абаза
пхІвыскІ цхърагІара дазыбжата тшгІасзыналырхатІ. Москва йхІаракІу апхьарта бзидздзата йгІалгаз ауи лпхІа онкология
згІва гІалахвын, лайъазара ахча ду атахъын.
ЗгІвадарахчарала хІшІыпІа а-Министерства сцан
ауи квота лзалдсрыхра
сылшатІ. Йара ауи апшта, Къвбина йауаз ХІвырйа Халид (йпсата бзихатІ) йпа Арсен апхьарта
хьапщ медальла дгІалган, йхІаракІу апхьарта
апны бюджет тып шизалырхуаш сацхърагІарныс
данахІва, тшыззынасырхаз АуагІа Айззара (а-Парламент) йалаз абаза йгьи
ачеркес депутатква ауыс
йацыркІтІ. Абар ауи ужвы
зыхьыз рхІвауа дстоматолог ъазахан дынхитІ.
Зны Москва йбзазуз абаза студентква наркотик
гІарыцІадрышвын, ауыс
ззалыргушта йыздыруаз
ауагIаква телефонла сахІвара гІвба йыгьрымчпатІ, хIсабиква гIашIыргатI. Ауи апшта ауагІа
йрымдыруа зъара гІаншара алыргара атахъхауайа? ГІвычІвгІвыс заджвыкІ йахІа уицымхърагІаргьи бзидздзапІ, –
йхІвитІ ауагIа йырзаргвану Рубин.
ХІуагІахъа йрылу йазгвалымсым ари агІвычІвгІвыс йыбызшва бзи
йбитІ, данхвыцыз угІалагата атажв-лыгажвква йырхІвауата йагІуз ашIалахІвара турыхкви алокІкви
йгІархъыхта шІыцта йара йгІанйыршаз гІвыраквакІгьи хІгазет йгІаквхІцІахьатІ. Рубин рахІагьи
гватра ззалихуа Абашта
айсра Ду атемала йкъальам йгІахъыцІыз «КІавкІаз абзазагІв йылахь»
книга агІацІщтра йазыхІазырта йщтІапІ. ЧвзыкІьа Рубин йаба МухІарби айсра ахъа уалагата
ацІыхъвадза дайсытІ. Асквш
1941 агІан Москва йгІадзхъагылыз анамыцаква
йырпшІагылыз айсыгІвчва дрыуа заджвын. Ауи
КІавкІаз йауазла йадыркIылыз акавалерия гвып
дрылата ноябрь а 7 Москва
апарадгьи дгІамгІвайстІ.
Сталинград, Курск, Ржев
датшагьи рахІа йъабылуаз шІыпІа щарда рпны
дайсытІ, Берлиндза днадзатІ. Рубин йаба хъацІара гІайырбауа дшайсыз
йхъа аладупI. Ауи йкнига
йаланакІыз ахабаргІвыраква рыуа урышв бызшвала йатакІта цІыпх Къабард-Балкъар апны йгІацІцІуа «Литературная Кабардино-Балкария» журнал йаншвалтІ. Ари мартІ
а 18-гьи йара ауаъа
йгІацІцІыз Рубин йроман
«Санща» апрезентация
акІвшуштІ. УахьчІвала ауи
йшгІаликІгІауала, агІвра
кІьасата далагазтынгьи,
йгвы йту ашвъабгъьы йаницІарныс мурадта йъайчпаз дайгвыргъьахитІ.
Йауа ухІварыквын, ашвъабгъьы йанылыз гьузаныххуам. Пхата дгІайгвалашвахитІ й-5-хауа класс
апны урышв бызшвали
литературали йазрыпхьуз Сычина Татьяна Михаил йпхІа. ДшІата «Допрос коммуниста» пьеса
апны афыр хъада йтурасыла йара дгІахъвмарырныс дангIалырх йхъа ду
йшибахуаз гьихъаштылхуам.
Ари апшта йцІыхъвахауа асквшква йкъачІвахыз зыршІыйара къаруква тшгІахъыртIыз ЧвзыкІьа Рубин уахьчІвала
дыгьдыртынчуам, йагІвищтыз данайгІваджьхуагьи
аъапІ. МартІ а 17 сквш 70
зхъыцІуаш абаза хъацІа
йгвтара бзиква абзазара
йшалайжьуаш дащтата
йылшауа йчпитІ. Ауи хгІвысабичва драбапІ, ахыгІвгьи йхІаракІу дырра рымапІ. Эльдар дхІаракьатчпагІвпІ, Нателла ашІыпІа тшауацІыхрала РФ
а-Министерства агІсквша дынхатI, хІшІыпІа дангІайх угІалагата аюриспруденция дапщылапІ,
Пятигорск лингвист университет йгІалгаз Аза
Москва йбергьльу фирмакІ апны дынхитІ.
Ари агІвычІвгІвыс йюбилейла хІйайхІвахІвуата
йызгІвадара дгІанаргвышхвауа ймурадква зымгІва
абзазара йзалажьырныс
йзыхІтахъпІ.
Получайте свежие новости на электронную почту
Подписаться


Трыквшта апны Йазалху хъвдаквцIара зму Апсны рщтийыгIв Харазия Вадим ВААК акорреспондент длачважвауата агIвыма къральква рпны йбзазауа хIуагIа Апсны йшакъральгIвула паспорт гIапшцIыргарныс ахъазла цхърагIара рзыгIаныршара, Апсни Трыквшти рбжьара тенгьызла мгIва хътIра йгьи хабар ргарала политика лыхра шатахъу гIайхIватI.
Айчважвара акIвлыршатI Ардзынба Аста.
– Вадим Николай йпа, уара сквшбжакI цIитIта Трыквшта апны Йазалху хъвдаквцIара зму Апсны уырщтийыгIвта уынхитI. Ауи аъанатIа ушахъарцIаз ауысла аунашва апрезидент ХIаджьымба Рауль цIыпх июль агIан мачвы ацIайцIахьан, ауаса ауысква рырхъйра зынла угьзаламгатI…
– ЦIабыргыпI. Ауыс зтащахIахаз Трыквшта апны йынхауа аквырджь дипломатква пырхага гIандыршунта акIвпI. Ауаса ауатква хIара хIзымщцас йгьуысым. ЙшцалакIгьи цIыпх август агIан сари старагылагIв Лазба Джансухи Стамбул хIгIайтI, акъвырльыкъвхарта анхарагьи атаджвыквнацIахтI. Ауи зымгIва йрапхъата йызбзиру Трыквшта апны йаъу апсуа культура квтаква р-Федерации Трыквшта р-Парламент – АуагIахъа Райззара Ду – адепутат, зыжвлала йапсыуу Энгин Такъвач-йпи (ПапIба) ракIвпI.
Трыквшта йту йщарду хIдиаспора йрылшуз зымгIва рчпатI апсуа къвырльыкъвхарташынхуш апшта аъащаква гIандыршара ахъазла, атрыкв унашвачпагIвчвагьи ауат йрыздзыргIвра атахъхатI. УахьчIва Трыквшта апны хIара хIуысхарта адиаспори ауат рыщайдза ъану хIпсадгьыли ращтаныкъвара рыбагъьара йацхърагIауата уыста йахъвдакву зымгIва архъйитI.
– Араъа швангIай зымгIва йрапхъата швынхара зладжвыквшвцIаз йамгIануысйа?
– Адгалра уысква анагвынхIыргIвы амщтахь Апсуафед аунашвачпагIвчва, араъа йгIаныршу АхIбачва ргвып (ажвлара рпны рыцIа хвы зму, пIатIу зкву ауагIа злу аунашвахъцIарта – аредакция ррытаразга), зыхьыз гауа хIыгIвычIвгIвысква хIрынйатI. Ауи амщтахь абазакви апсуакви рыцIа щардагIвыта йъабзазауа акъалаква хIцатI, ажва ахъазла, Мерсин (Трыквшта агIвадахь-мараташвартала атенгьыз йатшпынчIвалу акъала), Самсун датшагьи зджьакIы рпны хIаъан.
ХIынхара йанархаракIта йалитI Апсны йауата араъа йхIаракIу апхьартаква рпны йапхьауа чкIвыныргIа рхъпшылра. Ауи йгIалцIла ауат рынйарагьи хIуыс апхъаква йрылапхьадзан.
Ажва аламкIва, сара ауи апхъала адиаспора аргваныта съарыцынхуз швабыжта йгIасыхъвитI. Са сквшщарда цIуата адиаспора сырпщылапI, ауат йырмагIну, йыззыбжу бзита йыздыритI. ЙызнымкIва Трыквшта йбзазауа хIуагIа срызгIайхьан – ауыгьи суыс йацхърагIитI. Ауи абзирала ауыс тшахасыргIвазарныс ахъазла заман щарда гьатамхъхатI.
Жвацы хIара Бурса хIаъан, ауи акъала апны арат амшква Трыквшта шабгу датшагьи къраль 22 йгIартыцIыз ажурналистква райззара акIвшитI. Айззара ангIахъыртIуаз адгалагIвчва рахIварала сгIачважватI. Сара Апсны, апсуа диаспора сгIарыквчважватI, уыжвгIанчIви Трыкв къральыгIва ащаквгылра апны апсуаква ралацIара гIасырбатI. ЙхIвара атахъыпI Трыквшта абзазагIвчва Апсны йазрыму азыгIальаматра ансисквша рыцIа-рыцIа йшалахIауа.
ХIара Трыквшта апны Россия ргIащтийыгIв хIйыцынхитI. Сара Астомбыль апны Россия р-Генерал Консул сйынйатI, ауи йылшауа зымгIвалагьи хIынхара дшгIацхърагIалушла сгIайыргвыгъатI.
– Акъвырльыкъвхарта апахь йгылу ахачIвква рпны зымгIва йрапхъу уыста йгIалукIгIарызйа?
– ЗымгIва йрапхъата йсыргылуа адиаспора йауакву Апсны йшакъральгIвула паспорт гIапшцIыргарныс ахъазлацхърагIара рзыгIаныршара йгьи тенгьызла райша СогIвым йцауа агъбаква аущтра ракIвпI.
Айсра амщтахь, хIкъраль аэкономика уысква рыцIа йанбаргвыз, зджьаралагьи хIдымрыцIсуата хIанрымаз Апсни Трыквшти агъба рбжьаныкъвун. Ажва аламкIва ауи Апсны йапхъахуз хIпрезидент Ардзынба Владислав йгшатгаран. Уахьчва, адуней апны хIреспублика алшараква агалагьи йанщарду, тенгьызла хIгьащтаныкъвум. Араъа ауи апш прагыла дукI гIаншара гьатахъым. Са сшхъвыцуала, ауыс хъатакIыта, укъару адгалта уадынхалра акIвпI йатахъу. Абарауи анархарала хIынхара хIгвыгъапI.
УахьчIва араъа утыцIта Апсны уызлазыцуш самолетгIвацапI, йара ауыгьи – Швача акIвпI йъапссIауа. Ауи ахвквагьи йцIыхъвахауа асквшква щардала йрылахIатI, ауаса ахчагIваца гьакIвым ауыс зкву. Россия йцара ахъазла Трыквшта абзазагIвчва виза гIапшцIыргара атахъыпI. Апсны уцара ахъазла йуымазара атахъу щардала йгIаурысабапуа виза агвындыргIвра ахIатырла ауат Апсны Республика йшцауа йаквшахIату швъа ртахъыпI. Зунашва схIвауа Апсны Республика уталырныс узырхвитуа швъа, апсуа виза, йа апхъала йныкъвуз Апсны апаспортква ракIвпI. ХIпаспорт зынгIайрала йыззыпшцIгауа заджв-маджвпI. ЙгIванхауата ацара сызквчважваз абаргвыраква апщылапI. Ауи йгIалцIла, агIвыма къральква йыртабзазауа хIуагIа паспорт пшцIыргарныс лшара рзыгIаныршара – ауыс апхъаква йрыуапI. ХIара хIыгIвычIгIвысипхьадза хIизабакIра атахъыпI.
Сара ажвата йгIазгитI Трыквшта апны хIуагIа ршвъаква азызкIкIыта Апсны йызщтиуаш къвырльыкъвхартакI гIахъыртIырныс. Ауыла апаспорт пшцIгара ауыс джвыквхIцIуштI. Араъа тшгIахIзыназырхаз хIыгIвычIвгIвыс Апсны данцара паспорт ласыта йзыпшцIгуштI. Ауи йапшу анхара йапырасуаш закIгьи гьаъам, йара кIвпIта, ауыла хIдиаспора рпсы хIапылуаштI.
ХIара хIакIвпI йщаквзыргылра атахъу ауи аполитика шынкъвыгIжьуаш. Апсны атшауацIыхра ахъазла адунейла йхъылапсу хIдиаспора магIын ду шрымугьи тшазыгIдырра атахъыпI.
– ЙачIвыйа йатахъу ауат ауысква уырхъйара ахъазла?
– ЗымгIва йрапхъата ауи чпара шатахъу гIахIгвынгIвра атахъыпI. Ауи тшаназыгIдырра амщтахь ауыс шхъйуш амальква хIырзыпшгIуштI, ахча гIалцIыртаква гIахIауаштI.
Ауи акIвымкIвагьи хIара Трыквшта апны акульутра квтаква хIырцхърагIарныс хIмурадпI. Ауат рбзирала акIвпI араъа йаъу хIуагIа апсуа гвбайара штшадыркIылуа, ажвлара уысква йшрылалауа, ауат рпны акIвпI хIыбызшва ъаддырдыруа. Арепатриация уысквала а-Министерства ауат аквтаква рпны арыпхьагIвчва ащтийитI, ауат нхаша рнатитI. Арии анхара тшауацIнарыхра, рыцIа уагIа щардагIв гIаланаркIра атахъыпI.
ХIара зымгIва йхIмурадпI антахьгьыт акъральква йырту хIуагIи Апсни азаргванчIвра, ауат хIыжвлара уысква йгIарылажьра, ацынхара щаквыргылра.
Апсны апны цIасхитI зыжвла азакIу ауагIа аргванква – аткъвымква – райззараква. Ауат айззараква зны Апсны апны йакIвшазтын, йгIванхауа Трыквшта апны йакIвшитI. АгахIвчва гвыпква Апсны йцауа йалагатI, ужвы Апсны апны асаби тшпсщартаква шадыгIгалуаш хIазхъвыцитI – аратква зымгIва аргваныта хIабадырдыритI, ауи йатахъу уыспI.
Сара йстахъын Апсны ажвлара адиаспора йауакву, арыла йнатыцIхта бзазара хIпны йнайхквауа рыцIа ргвы рзыхътIта йырзаъазларныс. Апхъала йапхъахауата зпсадгьыл йнайхыз ауагIа рыхьызла агвыргъьахъвква адыгIгалуан, тупатар тахIцIун. Ужвы Апсны апны дара ртдзахьыз нкъвызгауа агIвыма къральква рбзазагIвчва йрабадырныс, йрынйарныс дукI йгьыртахъчвам. Ауаса хIаъата бзиракIгьи хIгьзазцушым. АджвырагIв сыркъванчауата гьакIвым – идеология шхIымам гIасырбара стахъыпIта акIвпI ауи ззысхIвауа. Ари анархаралагьи хIынхара атахъыпI. Сара йызбаз йгIалскIгIаз ари акIвпI: адиаспора аламкIва апсуа гвбайара, Апсуара гьхIзыхчушым.
– Ащтаныкъвара щаквгылра ахъазла датша йчпачIвыйа?
– Хабар ргарала политика лыхра атахъыпI. УахьчIва Трыквшта апны Грузия йырчIвыта жваканалкI раъара нхитI, ауаса араъа йбзазауа рпсадгьыл йгIатыцIуа ахабарква апсыуаква рыбызшвала йа трыкв бызшвала баргвыта йгIарадзитI.
Йара акIвпIта, Апсны апынгьи адиаспора ъану акъральква рпны йыншауа рдырра атахъыпI. Сара йшспхьадзауала, Трыквшта апны араъа йбзазауа абазакви апсыуакви рбзазара гIазырбуш, ауат рпны йыншауа гIазхIвалуш корреспондент гвыпкI азкIкIра атахъыпI.
ЙацсцIахра стахъыпI араъа репатриация ауысквала а-КъралыгIва комитет министерствата йшырчпахыз аныргIа гвщтIыхра ду шгIарылал. Ауи адиаспора рыщтаныкъвара, арепатриация ауыс магIныта йазырбауа йшалахIаз йагIарбагапI. ХIгвыгъитI ауи йапшым акъральква йыртабзазауа хIуагIа зынйауа абаргвыраква йрылзырдзгIуш чIвырхъакIта йалуашта.


ХIара хIыхъазла
Адуней апсуа-абаза конгресс апсуаква ртурых, ргвбайара, рэтнология йырзынарху алекцияква аднагалитI.
АААК ашIыпIа хъвшараква рынхара агвынзыргIвуаши чкIвыныргIа йрыцынхуши нхагIвы дгIалырхра ахъазла анкъвакъвра акIвдыршуштI.
АААК ЙхIаракIу асовет аунашвачпагIвгьи апхъа дгылата йамайчуа акоронавирус COVID-19 абакIра ауысла Апсны йырцхърагIитI
Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
Адуней апсуа-абаза конгресс йаланакIуа апхIвыс советква рунашвачпагIв Ардзынба Гета АААК а-Дискуссия клуб апны йхыгIвхуз дсасхатI.
АААК йаланакIуа Ан-абачва рклуб йапхъахуз анйара сабап ду алата йакIвнаршатI, асаби психологква ракIвын спикер хъадата ауи йалаз.
А-Конгресс йаланакIуа ЧкIвыныргIа рсоветква рунашвачпагIв АААК а-Дискуссия клуб апны йхыгIвхауа дсасын.
Гвыдауыта къала аурамква рпны АААК ашта совет ауысхагIвчва ркъарула амышвкъваратара шIыцква дыргылтI.
АААК а-Дискуссия клуб йаланакIуата йгIахъыртIыз Ан-абачва рклуб Апсны акъала хъада апны йапхъахауа анйара акIвнаршатI.


Асквш 1989 мартI а 18 агIан Лыхны кыт апны Апсны союз республиката йгIащаквыргылхра йгьи ахъа йахвитта йаъазара йацызкIыз уагIа зкьы 30-гIв райхIа айззан ауи ауысла тшазынархара нарахвтI.
Барганджиа Саид
Апсны хъахвитра айаура апхъала магIын дудздза змаз агIаншараква рыуа закIы зхъа йахвитта ажвгIванд мамыр йацIата йбзазара рахIа йхъаду мурадта йызмаз йгьи йызму апсуа уагIа рацзакIыра йашвапхата ареспублика атурых йгIалахуштI. Ауи агIаншара асквш 1989 мартI агIан Лыхны апны йакIвшаз айззара акIвпI.
Апсны ахъахвитра гвмачIрала йгIатнагатI
Асквш 2008 август а 26 атшын Россия Апсны зхъа йахвиту къральыгIвата йшапхьадзауа арыбагъьатI. Ауи апсыуаква щарда йзызпшыз гIаншаран, йаргьи сквшышвпхьадзара гIазцIазкIыз уагIахъала ахъахвитра азабакIра йацIыхъвтшарахатI. Апсны ахъахвитра узыргвышхвуз айгIайраквагьи угвы йалсуаз ащтахьлатхъараквагьи йгIарысуамцара гвмачIрала йгIатнагатI.
Асквш 1921 мартIдза апсыуаква рышта Грузия йыркIын йрыман. Асквш 1921 мартI а 4 агIан Апсны апны совет власть щаквгылтI. Абольшевикква рмахъарыхъвара радгьыл гIанархвитуашта йырпхьадзун ауагIа. Ауи асквш СССР къральыгIва гIаныршара кIьыдата йаланакIуаз Апсуа Совет Социалист Республика гIандыршатI. Йара ауи асквш ауи ангIалрала Грузия ССР йгьи ЗСФСР (КIавкIаз ухъыста йаныргIалу а-Совет Социалист Респулика – аредакция ррытаразга) йрылалтI. Ауаса жвасквша анцIы аъащаква тшырпсахтI.
Асквш 1931 февраль а 19 Апсны мчыла автоном республиката Грузия ССР йаларцIатI. Ауи ащаквыргылра атурых йрыцхIагIу ахъв шIыц ахъа джвыквнацIатI: ауи амщтахь апсыуаква йызнымкIва руагIахъара адзра йазынадырдзауа йгIабзазатI. Грузия гIапкIуан, апсыуаква рпсадгьыл апны йшырквнагу апшта йбзазарныс йгьадымрыхвитуазтI. Апсуа апхьартаква хъыргIвун, апсуа бызшвала йгьдмырчважвузтI, аштахьызква рпсахуан. Датшата йухIвушызтын, тшахьъанауырхалакIгьи апсыуаква рхвитнагIаква ахъадрысуан.
Жваражвасквша йашIамсуаз аквырджьква рчIгIвынра Апсны апны уагIахъала ахъахвитра азабакIра гIадрыцIстI. Апсыуаква автоном республиката мчыла Грузия ССР йаналарцIа йгIашIарышвта ауи йапшIагылан, рабакIра нырмыжьуата йшрылшуз апшта азахвара шгIащаквдыргылхуаш йащтан.
Лыхны апны айззара адгалра
Асквш 1988 декабрь а 3 Согъвым, Апсны акъральыгIва филармония апны Апсны ауагIа рфорум «Аидгылара» (апсыуа бызшвала «адгылара» гIаныцIитI – аредакция ррытаразга) ахьызта атурых йгIалахаз ажвлара-политика мгIвайсра шIыц гIаныршарала айззара ду акIвшатI. Афорум Апсны апны йбзазауа ауагIа зымгIва рхвитнагIаква йырзабакIуаз агвыпква аднакIылын апсуа уагIахъа рабакIра къару шIыц гIаланацIатI. АмгIвайсра ахъа йгылан апсуа жвлара йгьи аполитика уыснкъвгагIвчва, аинтеллигенция. Ауи унашва ахъицIарныс далырхтI Апсны ауагIа рыгIвгIвы Гогуа Алексей.
«Аидгылара» заман айшысла ауагIа йраргванхара, ауагIахъа жвлараква зымгIва йрангIалта йаднакIылра алшатI, йаргьи уагIа щардагIв злазлуш айззара шузазддуш гвыгъара гIанарыцIстI. Ауи аъарагIвы азукIкIра ахъазла нхара ду атахъын – ага апсыуаква руыс закIыта йалыргамкIва йшамуаш гIаргвынгIвуата йаъазтынгьи.
Афорум агIаныршара аквырджьква рхъалащгьарра рахIа йанымчхаз агIамта йаквшватI. АкъральыгIва уыснкъвгартаква рпны йынхуш ауагIа Грузияла йгIатыргунта йгIаргуан. Апсыуаква ртурых дрыдзуан, мцыла йырчву турых шIыц аларцIун. Ауатква зымгIва мызквакIла рыцIа кIьасата Лыхны апны йакIвшаз, уацIыхъван совет къраль шабгу апны йызлачважвуз айззара азддара йашвхIаусыгIвахатI.
Атурых йгIалахаз агIачважвара
Асквш 1989 мартI а 18 Апсны агвы, Гудаута район йаланакIуа Лыхны кыт апны (араъа акIвын сквшышв щарда руацIа ауагIахъа рбзазара ахъазла рахIа магIны змаз ауысква ъалдыргуз – аредакция ррытаразга) АуагIа рфорум «Аидгылара» йазнаддаз, хабзала йыздрыхвитыз амитинг акIвшатI. Ауи уагIата зкьы 30-гIв райхIа алан.
Амитинг йалакваз СССР а-Президент Горбачев Михаил тшизынадырхатI Апсны асквш 1921 йгIашIарышвта асквш 1931-дза йшаъаз апшта республика кIьыдата СССР йалата йгIащаквдыргылхырныс, заманкIдзагьи Апсны Москва ахьыла йазалхта унашва ахъырцIауата йырчпарныс. Лыхны апны йнарахвыз ащаквыргылра Апсны ауагIа Грузия рунашва йшарыгIапсаз йгьи йшырзымчхIахуа йаквшахIатхун.
Атшазынархара дгIапхьун ауи агIан йшIаз, ауаса йбергьльыз ауысагIв йгьи ажурналист Зантария Владимир (уахьчIвала Апсны Республика апрезидент йкьангьашагIв – аредакция ррытаразга).
Абар уахьчIва ауи Лыхны апны йгIачважвара магIныта йамаз дшазхъвыцуа: «Ауи щардата йаквгылаз акъральыгIва алаща хабзата йызчпаз совет ргIапсща угвы азыбжахушта йызчпуз зшIытран. Апсны апартия унашвачпагIвчва тшазырдыруан ауи атшазынархара мачвы ацIарцIузтын йшырзымгIвуш, ауаса датша амаль шаъам, ауыс багъьата уазымгылуазтын заджвгьи ахъахвитра шгIахIыймтуаш гIаргвынгIвуан».
Зантария йгIаликIгIитI ауи агIан Тбилиси агIащтийыгIвчва, Грузия йазалху акъвырльыкъвхартаква айззара акIвымшара ахъазла амальта йрауаз шнарахвуаз, ауаса «ауагIа апсыуаква чва гвымха рхъызрысуаз апсихоз ауи аъарала йаланаршван – йгIашIазрысуашыз къарукIгьи гьаъамызтI».
Атурых йгIалахаз йгIачважвара апхъала Зантария ауи дшгIапхьуш тшазирыхIазыруан – йбжьи йажвакви дута, йалыргата гIвычIвгIвысипхьадза йгвы йшазынадзуш апшта.
«Лыхны апны атшазынархара са сгIапхьарныс «Аидгылара» апрезидиум апны йщаквдыргылтI. Сара ауи айззара акIвшарныс мшкIы ахIа атахъыхымкIва акIвпI йаныздыр. Ажва гьалам, сгвы алагIваластI, ауаса уацIыхъван ажваква рмагIны сазхъвыцуа, сбжьы ауат йшрыквыргIапсызлуш, мачIкI съагIашIасуаш, йгIалскIгIуш агьиква срыдынхалуа салагатI. Ауи апхъала хвысквша руацIа апсуа радиуа апны дикторта сынхахьан, ачважвара сащцахьата саъан – ауи гIасыхъватI. Лыхны хIъадзацуз НФА (АуагIа рфорум «Аидгылара» – аредакция ррытаразга) йалаз сыгIвзачва атшазынархара сгIапхьарныс йгIасыхIван тIакIвгьи йгIасылабжьатI. Айззара йалаз ауагIа рчпащаквала йшызбазла, атшазынархара гвныгIвхвыта йгатI. АнапIщтIыхра ангIаларгагьи заджвы дгIанымхауата ауи напIы азыщтIырхын йнарахвтI», – йгIайгвалашвахитI Зантария Владимир.
ЗымгIва драпхъата атшазынархара йымачв ацIайцIатI апартия Апсныла аобком йасекретарыз, СССР ЙхIаракIу а-Совет йадепутатыз, Абхазобком абюро йалаз Адлейба Борис. Ауи йшвапхала йара ауи рчпатI Апсны акъральгIвчва зкьы 30-гIв.
Лыхны апны йнарахвыз атшазынархара абгата мартI а 24 йгIацIцIыз «Апсны Къапщ», «Советская Абхазия» газетква йгIарыншвалтI. Ауи амщтахь Апсны абзазагIвчва щардагIв атшазынархара мачвы ацIарцIуна айззара адгалагIвчва йырзырщтийуан. ШвъаквакI рпны йшгIарбула, атшазынархара мачвы ацIазцIаз зыкь 40-гIв раъара йнадзатI.
Лыхны апны йнарахвыз атшазынархара Москва йыргатI Апсны апны хвы зму ажвлара-политика уыснкъвгагIвчва, аполитикква, апхьахьаква-турыхдырыгIвчва Марыхвба Игорь, Аламия Геннадий, Пилия Вадим, Джонуа Николай йгьи Шамба Сергей.
АуагIа зкьыгIвпхьадзара рацчважвара
Арахьарыла акъраль апны апсыуакви аквырджькви разазаъащаква рыцIа-рыцIа тшаквдыргъвгъвун. Ауи аквыргъвгъвара йъакIвызлакIгьи гвы аутуан: апхьартаква, акъральыгIва нхартаква рпны. Йара ауи асквш 1989 июнь а 1 атшын СССР ауагIа
рдепутатква йапхъахуз рсъезд апны дгIачважватI ауи агIан Апсны аполитика бзазара апны зыхьыз зыргахьаз йгьи хвы змаз СССР ауагIа рдепутат Ардзынба Владислав.
«Асквш 1931 агIан ангIалрала Грузия ССР йалаз Апсны автоном республиката йырчпахтI. Йшцазла, ареспубликаква зымгIва гIауахвырквын АпснызаджвыкI акIвхуштI зполитика статус Сталин йунашвала йалдзгIа акIвмызтын йызламхIуз», – йхIватI Ардзынба Апсны мчыла Грузия ССР автономията йъаларцIаз хвы аквицIауата.
Ауи йхIватI асквшква 1937–1953 апсыуаква уагIахъата йшгIанымхуш ауыс ангылаз гIамтата Апсны атурых йшгIалахаз.
«Райшата йхIхIвапIта ауи агIамта апны апсыуа уагIахъа йырзынархаз аполитика шовинизмта йпхьадзара атахъыпI – швгIай, дасу ахьыз тамамта йхIшвырхIва», – йаквйыргъвгъватI Ардзынба Владислав аквырджьква асквш 1931 йгIашIарышвта апсыуаква шдрычIгIвынуаз, рцри шта йтырцарныс йшащтаз гIазырбуз агIаншараква цкIы-цкIы йаналйырга амщтахь.
Ага йгвасразтынгьи, ауагIа ртшазынархарагьи ауат рапхъагылагIв йгIачважварагьи ауи агIан заджвгьи йгьйымгIатI. Йаргьи ауи асквш 1931 агIан йыцIарцIаз «зазата йынхауа абомба» гIагIвжватI: йщарычIвараз айсра (асквшква 1992–1993 рагIан йакIвшаз Апсны ауагIа р-Абашта айсра – аредакция ррытаразга) нцIра зкьпхьадзара шIначIватI, пхыцIа зкьпхьадзара аланархчIытI. Сквшы 62 анахъыцIх, асквш 1993 агIан, радгьыл апны йбзазарныс йахвитзара ахъазла айсра апны айгIайра ангIатырга амщтахь акIвпI Апсны ауагIа аквырджьква рчIгIвынра йангIацIцI.
Ага асквш 1989 агIан Лыхны апны йнарахвыз атшазынархара ауагIа ауи ащарычIвара йачвнамхчазтынгьи ауи Апсны атурых апны уыс ду архъйатI, ауагIа радгылра, рацзакIыра, зкьыгIвщарадала рацчважвара йыршвапхахатI. УахьчIвала ауагIа йагъьу рпачвакви рыпхIчви рчвыдзуамцара йыззцуз амурад йазынадзатI: апсыуаква рышта апны хIапхъанчIвиква рхъацIарала йаларпу амамыр щаквгылапI.


Адуней апсуа-абаза конгресс ЙхIаракIу асовет аунашвачпагIв Эгьзакь Мусса АААК аппарат аунашвачпагIв дитарагылыгIвта, акоммуникациякви хабарргарала аполитики друнашвахъцIагIвта Тарба Тенгьыз дйыргылтI.
Адуней апсуа-абаза конгресс ЙхIаракIу асовет аунашвачпагIв Эгьзакь Мусса йгIацIищтыз аунашва апкъ йтата АААК аппарат апны ъанатIа шIыц гIандыршатI – Адуней апсуа-абаза конгресс аппарат аунашвачпагIв йтарагылыгIв, акоммуникациякви хабарргарала аполитики рунашвахъцIагIв. АъанатIа шIыц Тарба Тенгьыз ддыргылтI.
Нхара дъанарахвыз даквчважвауата Тарба йгIаликIгIатI ужвы йнанаркIыта АААК аустав апкъ йтата нхарата йакIвнаршауа ахабар йауацIыхта йшаргуш рыцIа гватра ду шазалырхуаш.
«АААК ЙхIаракIу асовет аунашвачпагIв Эгьзакь Мусса а-Конгресс анхара аргамта йчпара ауысла хабарргарала аполитика астратегия шIыц щаквйыргылтI. Сара хачIв хъадата йсыкву ауи астратегия рхъйара, ажвлара адкIылара апны акоммуникациякви хабарргарала аполитики унашва рхъцIара акIвпI», – йхIватI Тарба Тенгьыз.
Ауи йгIацицIахтI а-Конгресс анхара йгIацIанакIуа аштаква рыцIа-рыцIа йшщардахауа, анаъа-араъа ашта йгьи ашIыпIа советква шгIандыршауа, ауи ауыс апхъахьылагьи штшауацIнахуаш. Ауаса йанаъазара адуней шабгу апны йгIаншахьаз йгьи йгIаншуш АААК ахъвшараква хабарргара ауысла рынхара йаразакIыта йагвныргIвра атахъхитI.
Тарба Тенгьыз йбергьльу афонд «Горная Абхазия» («Щхъа Апсны») гIанзыршаз йакIвпI. Ауи йара йахъихыз, Апсны гIазырбауа асуратква ргIарбартаква Италия, Германия, Россия, Сан-Марино, Приднестровье рпны йадигалтI. Тарба «Амдара гIазырбауа бзита йчпу асурат- йгьи авидеорепортаж» номинация апны гIван «Моя Планета» телебара канал ахча согIа гIайквнадыргатI. Пщысквша Апсны агIвымакъраль уысквала а-Министерства апны хабарргарала ахъвшара даунашвачпагIвта йгьи йазалху хъвдаквцIара зму хIвачIвгIвыта дынхатI. Йара ауи апшта Апсны туризмла а-Министерства апынгьи хабарргарала ахъвшара даунашвачпагIвта дынхатI.
Тарба Тенгьыз Россия ахвгIахвтра компанияквакIгьи унашва рхъицIун. 15 сквша райхIа агIаджвыквцIаракви абрендкви рнарыскIьара йапшым анархараква тшырзибжьауата маркетинг далан.


Адуней апсуа-абаза конгресс Апсны апхьартаква COVID-19 атшауацIыхра злашIаркIуаш амедицина ъамапсымаква рнаттI.
Барганджиа Саид
Адуней апсуа-абаза конгресс Апсны йауата 10 апхьартакI абактерияква зщуа арециркуляторкви агIвычIвгIвыс йыдуымрысылуа термометр 20-и рнаттI. Апхьартаква йрыуата ацба СогIвым апны, апщба Гагра апны йаныргIалпI.
Санкт-Петербург апны йгIаныршу АААК ашта хъвшара аунашвачпагIв Реквава Темур йшихIвазла, йцIыхъвахауа азаман йчмазагIвхауа щардала йъарылахIауа гIарпхьадзауата АААК агвып апхьартаква рпны аъащаква гIаддырдырын азгIва ашIаркIра ахъазла амальква лырхтI.
«ХIара апхьартаква рунашвачпагIвчва хIрачважватI, йыззыбжу гIахIхIырдыртI. АААК ахъада Эгьзакь Мусса йунашвала арециркуляторкви агIвычIвгIвыс йыдуымрысылуа атермометркви хIхвгIатI», – йхIватI Реквава.
Ауи йгIаликIгIатI ауат аъамапсымаква апхьартаква рпны азгIва злашIаркIуа амальква йшрыладырхIуш.
«ЙрыхIтыз аъамапсымаква ауи апхъала йгIадрысабапуаз амальква йрыладырхIуштI. Кьангьаш гьазгIагIгуам ауатква рбзирала асабиквагьи арыпхьагIвчвагьи азгIва рыцIа йшачвыхчахуш, апхьараквагьи йапымкъьауата йшадгалазлуш», – йхIватI Реквава Темур.
Гагра апхьартаква арециркуляторкви агIвычIвгIвыс йыдуымрысылуа атермометркви АААК рыхьызла йырзылгатI а-Конгресс анхагIвы Хагба Изольда. Ауи йгIахIгвалалыршвахтI апхьара сквшы анджвыквыл ауагIа арыпхьагIвчва рквта азгIва рыцIа мчыта йгIацIсныс йахъгвыргIвауа йшалагаз. ЙалкIгIата уырхъгвыргIвушта йаъан арыпхьагIвчва наскIьахьаква.
«ШварагIварата йаъу гIахIчакьын Гагра къала апщапхьартакI рпны арыпхьагIвчва йырзалху апещква рыхъаз ахIауа зрыцкьауа рециркулятор хIхвгIарныс йаквхIкIтI. Ауат апещ йыгIвну абактерияква, азарарч цIакIьаква рщитI – ауи коронавирус агIамта йахъазымкIва азгIваква ангIацIсуа гIамтипхьадза агIангьи йатахъхитI», – лхIватI Хагба Изольда.
АААК ашIыпIа хъвшараква рынхара адгалагIв Жьыба Дмитрий йгIаликIгIатI апхьартаква йазалху аргIапсгаквала йадгалра ауыс АААК агвып заман айшысла йшагвындыргIвыз. Ауи йхIватI апхьартаква рынхагIвчва асогIаква ъарадзаз швабыж йшыргвапахаз: зымгIвагьи йгIаргвынгIвитI апхьартаква коронавирус атшауацIыхра йачвыхчара шатахъу.
«АрыпхьагIвчва апхьарта апны азгIва рыцIа йачвыхчахушта арыпхьарагьи апымкъьушта хIгвыгъитI. ХIара хIарыпхьагIвчва йырхауа ауыс хвду азыгIбитI, ауи магIныта йаму гIахIгвынгIвитI, йаргьи йшхIылшауа апшта ауат хIхчарныс, рбзазара рыцIа йхIрымайрарныс хIборчта йхIпхьадзитI», – йхIватI акоординатор.
АпхьартаквакI рыхъазла АААКи дари рацынхара апны ари ауыс гьапхъахум. Гагра йапхъахауа аквтанай апхьарта адиректор Гвынба Хана йгIахIалхIвтI апхьагIвчва ауи апхъала Нарт эпос йазынархаз а-Конгресс апроект йшалаз «йгьи йшайгIайыз».
«Схъаталагьи агвып шабгу рыхьызлагьи Адуней апсуа-абаза конгресс гватрата йхIзалнахуа ахъазла хIшазыразу, адахIвраква шазыхIтахъу схIвитI. Анчва дшвзыразхатI! Швабыж йхIгвапапI!» – лхIватI апхьарта адиректор.
АААК архъйагIв секретарь Гьыцба Инар а-Конгресси Апсны апхьартакви рацынхара шашIамсуа гIаликIгIатI. Ауи йхIватI ари йцIыхъвахуз акция анакIвдыршуз асабиква йызпхьауа рыцIа бзита йшрыларкIуаш апшта апхьартаква рпны уыла йабауа асимволква шгIадрысабапуа дырхъвыхырныс рхъа йшгIанагыз. Ауи йгIацIанайыркIуа асаби дызпхьауа рыцIа багъьата йгвникIылырныс йгIайцхърагIауа асуратква, ачIвагъараква агьиква ракIвпI.
«Апхьадзараква рарысра гIазырбауа атаблица зчваквршыраквала йапшым суратта йхIчпата апхьарта ауацIа ахъалыртаква йрыквцIлахIыркIырныс щаквхIыргылтI. Ауи агIан асаби ансимшы ауыла дхъал-дгIабгъалпхьадзагьи ауат апхьадзараква йыла йгIацIашвалауамцара йхъа йтайкIуаштI. Атаблица асуратква йрыцта агъыцIараква рградусква шыршвауа гIазырбауа асуратквагьи дхIрычпуштI. Ауи асурат ашв ацIахь йаквцIладыркIитIта ашв ангIаутIуа зъара градусла йгIаутIыз гIаунарбитI», – йгIахIгвынйыргIвытI Гьыцба.
Ауи йшихIвазла, АААК ари апроект СогIвым 5-хауи 15-хауи апхьартаква рпны йшдырхъйуш йадынхалуа йалагахьатI.
«Ауи йгIахIхъвыцыз арыпхьагIвчвагьи апхьагIвчвагьи швабыж йыргвапхатI. 15-хауа апхьарта арыпхьагIвчва апсуа алфавитгьи рныта ауи апш сурат хIчпарныс йгIахIыхIван – ауыгьи хIадынхалитI», – йхIватI АААК архъйагIв секретарь.
Коронавирус згIва апандемия шгIаджвыквылбыргуаз йгIашIарышвта Адуней апсуа-абаза конгресс агвып ЙхIаракIу асовет аунашвачпагIв Эгьзакь Мусса рапхъа дгылата COVID-19 аташауацIыхра ашIакIра йацхърагIитI. Ауи анархарала йзакIымкIва-йгIвбамкIва апроектква дырхъйахьатI. АААК апхъахьылагьи ауи анхара гьашIанарысуашым.


КIавкIаз ащхъа уагIахъаква мчыла рышта йтыргищтара зтшын сквш 155 цIуаз АААК ауысхагIвчва Согъвым апны КIавкIаз айсра йаладзыз рчвахъабага син ащапIы хIврапшдза щтIарцIатI йгьи Апсни Трыквшти рпны ачвахъабага лентаква «Ашьамаҟа» ауагIа йрыларшатI.
Барганджиа Саид
Адуней апсуа-абаза конгресс ауысхагIвчва ргвып КIавкIаз айсри амхIаджьырри рызарар зквшваз ауагIа квырмыш рзырчпауата агIваша, май а 21 агIан Согъвым АмхIаджьырква рдзатшпыурам апны йгылу ахъмаштылга син хIврапшдза азыщтIарцIатI.
АААК архъйагIв секретарь Гицба Инар йшгIаликIгIазла, КIавкIаз айсра аналгаз амш йазынарху алалраква йанрылалуа ажвлара уыснкъвгагIвчва «ужвыгьи зны хIтурых шхIхъмаштылуа гIадырбитI, йгIадзынгылуа абанпараква ауи амагIны гIаргвындыргIвитI, ауи акIвымкIвагьи адуней шабгу апны апсуа-абаза диаспора радкIылра ахъазла ужвыгьи аъащаквакI гIандыршитI».
Апсуа-абаза уагIахъа йгIарыланакIуа зымгIва ауи атшын тшырзынайырхатI АААК ЙхIаракIу асовет аунашвачпагIв Эгьзакь Мусса.
«Апсуа-абаза, убых, адыгьа, йхIайщчву анахьанат ауагIахъаква тшырзынасырхитI йгIарыдсылыз, рыштаква йтызгата къраль швбжакI райхIа рпынквала йхъылазпсаз арыцхIагIара ду ншищтара сквш 155 ъацIуа ахъазла. ХIара ауат агIаншара чвгьаква хIгвква йгьыртыцIуам, ауи ахъмаштылра йгIадзынгылуаш абанпараква рыхъазла бзазара лашара ауыхвара апны йгIахIцхърагIара атахъыпI», – йхIватI ауи.
Эгьзакь Мусса йгIаликIгIатI аконгресс йалу зымгIва «хIуагIахъа йрылахьхуш йъахъгвыргIвауа, хIыжвла ъану хI-Псадгьыл йасабапхарныс ъартахъу» йшаднакIылуа.
«АААК анхара зымгIва йрапхъата йыззынарху апсуа-абаза йгьи аубых уагIахъаква рэтнокультура ацзакIыра рыбагъьара, ауат рсоциал-экономика йгьи ркультура тшауацIыхра ацхърагIара, ращтаныкъвара гIащаквыргылхра, апсуа-абаза диаспори ауат рыжвла ъану р-Псадгьыли рабадырра рымчра акIвпI», – дацIачIвагъватI ауи.
КIавкIаз айсра алгищтара сквшы 155 ъацIуа йазынархата аконгресс агIаджвыквцIарала Апсны акъалакви Трыквшта йбзазауа апсуа-абаза диаспора рквти «Ашьамаҟа» (апсчва йырзадыркIуа ачвамза йахьызпI – аредакция ррытаразга) акция акIвшатI. Апсуаква рпсчва йырзадыркIуа ачвамза зну лента зкьпхьадзара КIавкIаз айсра азарар зквшваз зджьабуз ауагIа йрыларшатI.
Апсны апны ауат алентаква «Ахъмаштылра амгъымца» йа «НартыргIа рымца» ахьызта АмхIаджьырква рдзатшпыурам апны йгылу КIавкIаз айсра йаладзкваз рхъмаштылга син адзхъа йадыргаллауа йцIасхаз айззараква рпны аконгресс йалакву йыршун.
Гицба Инар йшихIвауала, ари апш акция ансисквша йадыргаллуштI. АААК архъйагIв секретарь дгвыгъитI «Ашьамаҟа» лента «КIавкIаз ауагIахъаква рыхъаз йжьыхьыдаз агIамта йагаз ауагIа рхъмаштылра йадамыгъата йалуашта».
Аджьабара айззараква йрылан Трыкв Республика йгIатыцIхта Апсны йгIайхыз арепатриантквагьи. Ауи апшта, Трыквшта йбзазуз, аубыхква йгIарылцIыз Чаха Сурейа ари атшын ХIХ асквшышв агIаншара рыцхIагIаква йрыладзыз лапхъанчIвиква квырмыш рзылчпарныс дгIайтI. Ауи йшылпхьадзауала, «ари йапшу ауысква апсуа-абаза уагIахъа йгIарыланакIуа зымгIва рыхъазла магIын ду рымапI».
«ЙхIхъхIраштыл йгьауашым апсуаква мчыла рцри шта йантырцуз асквш ткIьийква. ХIаргьи йгIадзынгылуа абанпараквагьи ауатква хIхъхIраштылныс хIгьахвитым», – лхIватI ауи.
Трыквшата апны апсуа-абаза диаспора ауысхагIвчва Трыквшта апны йазалху хъвдаквцIара нкъвызгауа Апсны ащтийыгIв Харазиа Вадимгьи рапхъа дгылата КIавкIаз айсра йаладзыз квырмыш рзырчпауата йырджьабатI апсуа кыт Бабалы апны – йшырпхьадзауала ари ашIыпIа атшпы акIвпI Апсны йауаз амхIаджьырква йапхъахауата йъагIадгылыз.
Адиаспора йауу йыргвапата йацыркIтI акция «Ашьамаҟа» йгьи Апсны йгьи адунейла акъральква йыртабзазауа рабашталагIвчва йшрыцIагылуа гIадырбауата ачвахъабага лентаква ргвпква йыркIыддыркIылтI.
КIавкIаз айсра йаладзыз рджьабауата квырмыш рзырчпатI Къабард-Балкъар Республика апынгьи. "Абаза" адкIылара, "Алашара" адкIылара рщтийыгIвчва йгьи АААК йалакву швыгIвпхьадзарала абаракъква рымата амитинг йадгылтI. Къарча-Черкес Республика ажвлара КIавкIаз айсра йаладзыз рчвахъабага син адзхъа митинг акIвдыршатI йгьи ауат квырмыш рзырчпауата йырджьабатI.
Ансисквша май а 21 атшын КIавкIаз айсра йаладзкваз рджьабитI. Асквш 1864 ари атшын Кбаада ахва (ужвы Россия йаланакIуа Атшшарта Къапщы – аредакция ррытразга) апны сквшышвбжакI раъара йакIвшаз КIавкIаз айсра ъалгаз йазынархата айсыгIвчва рпарад акIвшатI. Аурышв ры райгIайра уагIа швынзыкьыгIвпхьадзара рпсадгьыл рыквнахтI. ТгIачва щарда Осман паштахIыгIвала йайтыпахра атахъхатI, ауаъа йтыцIхуа анахьанат акъральыква йрылалхуамцара адунейла йхъылапсахатI.


Адиаспора
Трыквшта апны Апсуа культура квтаква р-Федерация аунашвачпагIви аунашвахъцIарта йалазлуши ъалырхуаз VII айззара ду акIвшатI.
Соцсетква рпны уагIа щардагIв зпшуа аканалква гIанзыршаз КIарма Марйана АААК лцхърагIан абаза бызшвала бжьыла йгIву книга анцIарала лмурад лырхъйатI.
Адуней апсуа-абаза конгресси Санкт-Петербург апны йгIаныршу чкIвыныргIа рквта «Охти» йалата Апсны ауагIа р-Абашта айсра апны йгIатыргаз АйгIайра амш йазынархата гвыргъьахъв концерт адыргалын йакIвдыршатI.
Адуней апсуа-абаза конгресси Санкт-Петербург апны йаъу Антропологии этнографии рмузейи (Кунсткамера) йацынхарныс ангIалра мачвы ацIарцIатI.
Къарча-Черкес Республика йаланакIуа Апсуа кыт апны тшрыгIвырта гIахъыртIытI. Ауи йазынархата ауаъа йакIвшаз атшрыгIвраква рпны Апсны йауу атшы гIапхъныстI.
Санкт-Петербург акъральыгIва бнатехника университет сынчIва йыцIалквуш ршвъаква нанауахвуа йалагахьатI. Апсны йауата йа Трыквшта йбзазауа апсуакви абазакви йрыуата ауаъа йцара зтахъкву хвыдъа ауниверситет йыцIалырныс лшара рымапI.
Зыщайдзаква Апсныла йаъу агIвгIвы ЦIулукIиа Антон амарагIайыртала йбзазауа ауагIахъаква рчIвква йыршIырпшу алокIква ъазкIкIу йкнига шIыци апхъахьыла ймурадкви АААК ахабарргарта портал ахъазла йгIахIайхIвтI.
Атрыкв шта Коджаэли апны йгIаныршу апсуа культура квта ауысхагIвчва Кандыр къала апны йаъу КIавкIаз айсра йаладзкваз рнышвынтара адзхъа ауат йырчвахъабагата амасхва (олива) цIлауатра ларцIатI.
Адуней апсуа-абаза конгресси «Алашара» жвлара адкIылари апсуа йгьи абаза бызшваква гIащаквыжьри тшауацIдрыхри йырзынарху программа лырхын йдрыбагъьатI.
Санкт-Петербург апны йаъу ауагIахъа адкIылараква ртурых йгIаквчважвауа, апсуа-абаза уагIахъа рхабаргьи зыншвалыз азкIкIра гIацIнащттI Петербург АуагIахъаква ртдзы.


Трыквшта апны Апсуа культура квтаква р-Федерация аунашвачпагIви аунашвахъцIарта йалазлуши ъалырхуаз VII айззара ду акIвшатI.
Коджаэли къала апны йакIвшаз Трыквшта Апсуа культура квтаква р-Федерация (Апсуафед) VII айззара ду апны афедерация даунашвачпагIвта далырхтI АААК ЙхIаракIу асовет йалу Махариа (Гюмющ) Мурат. Айззара ноябрь а 15 агIан йакIвшатI.
А-Федерация аустав йшгIанахIвауа апшта ауи аунашвачпагIв гIвысквша рпны зны далырхитI. Апсуафед ахъада абюллетенквала ймадзу напIщтIыхрала далырхитI. Алхраква акIвшара ахъазла дарнагь йа культура квтипхьадза (Трыквшта апны ауат уахьчIвала 17 йнадзитI) рыхьызла аделегатква айззара ду йырщтийитI.
VII айззара ду йалакваз йгIалыркIгIатI аделегатква ауаъа щардагIвыта йшгIадгылыз: йалырхыз аделегат 302-джь йрыуата алхраква 271-гIв рылан. Апсуафед гIаншищтара а-Федерация унашва ахъцIара рызхъарцIауата йапхъахауата гIвыджь рыхьыз гIархIватI. Махариа Мурат дгIайанкъвакъвуан Сакарйа акультура квта аунашвачпагIв Бгъанба Урал.
Айззара йалаз АААК архъйагIв секретарь Гьыцба Инар ага аэпидемия аъаща аквыргъвгъвазтынгьи айззара шазырддаз гIаликIгIатI. Ауи йшибазла, адгалагIвчва заджвгьи дшымчмазагIвхуш йазсакъуата йатахъыз зымгIва рчпатI.
Гьыцба гвы айттI айззара апны Апсуафед зцынхауа ангIархIвуз Адуней апсуа-абаза конгресс аунашва ауатыкв йшгIаталзапытуаз. ШIыцта йалырхыз а-Федерация ахъада йакIвпIта – АААК урыцынхара, ауи ацынхара асабапрагьи йалархIара атахъыта дгIачважватI.
АААК архъйагIв секретарь йгIахIайхIвтI Адуней апсуа-абаза конгресс ЙхIаракIу асовет аунашвачпагIв Эгьзакь Мусса АААКи Апсуафеди рацынхара ауысла ангIалра рыхIазырра атахъыта ажва шгIайгыз. Ауи ангIалра апсуа-абаза уагIахъа рыхъазла магIны зму ауысква рхъйара ахъазла йатахъхуш ачIвырхъакви амалькви анызлуштI.
«Ауи йапшу ацынхара зджьара йгIанымхауата магIын ду амапI, йауа ухIварыквын ауи хIуагIахъа адкIылра, хIыбызшви хIгвбайари хчара, хIуагIа йрыуу дзачIвызлакIгьи йыхв хъагылра, Апсны Республика ауыс цIабыргыта йгIарбара йырзынарху анхара асабапра щардала йщтIнахуаштI», – йхIватI ацынхара даквчважвауата Гьыцба Инар.
Айззара ду апны а-Конгресс архъйагIв секретарь АААК ЙхIаракIу асовет аунашвачпагIв Эгьзакь Мусса йтшазынархара дгIапхьатI. Гьыцба йшихIвауала, ауаъа «йгIалкIгIан гвбайарала, бызшвала ацзакIыра рыбагъьара йырзынхуш рахIа сабап злу амальква гIаурала АААКи Апсуафеди рацынхара йащатахара атахъу аъащаква».
«Ауи йаццауата сара йгIалскIгIатI зымгIвагьи хIпахь йгылу ахачIвква йшрыуу Апсны дахIвра зму, йкъагIауа къраль багъьата йшщаквгылуаш ацхърагIара. Датшагьи йгIалскIгIатI АААК ажвлара дипломатия нкъвызгауа институтта йшалуа, ауи адуней шабгу йбзазауа апсуакви абазакви хъгалрата йрыму гIанарысабапуата хIтурых, хIцIасква, хIыбызшва йырзынарху адырраква ауагIа йшрылалуаш йшазынхауа», – йхIватI Гьыцба Инар.
Апсуа культура квтаква р-Федерация аунашвачпагIв шIыц Махариа Мурат аделегатква ари апш уыс ъайызхъарцIаз ахъазла дшырзыразу йхIватI, Апсуафед дахъадзгылата йапхъахауа чIвырхъата йчпушгьи дрыквгIашIастI.
«ЗымгIва йрапхъу мурадта йхIыму, ажва аламкIва, хIпсадгьыл, хIабадучва радгьыл апны йбзазауа хIайщчви хIахщчви хIшрабадыруаш, ауати хIари штшадхIкIылуаш акIвпI. УахьчIвала Трыквшта адиаспора рыхъазла быргвыра дута йаъу хIпсадгьыл хIъазымцауа акIвпI. Ауи ауысла акъральква рщтийыгIвчвагьи йазалху хъвдаквцIара зму антахьгьыт ауыснкъвгагIвчвагьи хIрачважвитI, – йхIватI Махариа йгьи йгIацицIахтI ауагIа «хъарачIвыла бзи йабабарныс» шырчвыбаргвхауа. – ХIара рыцIа щардата хIабабалара атахъыпI – тшакIвхIыршата хIгвбампIа тыхIщтра ахIатырла. ЗымгIва йрапхъата ауи ацIыхъва хIтагылуаштI».
АААки дари рацынхара даквчважвауата а-Федерация ахъада шIыц йара йхъатала а-Конгресс апны Трыквшта дшырхIвачIвгIву гIахIгвалайыршвахтI.
«Сара асквш 2017 агIан йалырхыз, Эгьзакь Мусса унашва зхъицIауа Адуней апсуа-абаза конгресс ЙхIаракIу асовет Трыквшта йауата йалу апщыгIв срыуазаджвыпI. Пандемия йгIалцIла хIара АААК йылнахыз ауысква зымгIва хIгьызрыламылтI. ЗакIы-гIвба мзы цIрыквын Апсны апны АААК ЙхIаракIу асовет аунашвачпагIв Эгьзакь Мусса сйынйуштIта йчпа йауаш, хIкультура, хIыжвлара, хIдиаспора апхъала йшнахIрыскIьуш, хIшацынхуш хIрылачважвуштI, «хIызлацуш амгIва» лыхIхуаштI», – йхIватI йаргвану азаман хачIвыта йыргылуа даквгIашIасуата Махариа Мурат.
Ауи акIвымкIвагьи Апсуафед аунашвачпагIв йхIватI ужвы йгIайызхъарцIаз атурасы дтагылата йапхъахауата йпсадгьыл данцара Апсны рпрезидент Бжаниа Аслан дйынйара шитахъу.
Апсуа культура квтаква р-Федерация VII айззара ду далан «Алашара» жвлара адкIылара Черкесск апны йгIаныршу ахъвшара аунашвачпагIв Мыква Муратгьи. Ауи йгIаликIгIатI «Алашара» Апсуафед йрыцынхауата рыцIа пасата йлырхыз ауысква рырхъйара йшащту, Апсуафеди дари рацынхара ауысла ангIалра мачвы шацIарцIахьаз.
«ХIара хачIвыта йлыхIхыз зымгIва хIырхъйушта хIгвыгъитI. Заъара щарда хIанйалакIгьи, хIабабалакIгьи, хIацынхалакIгьи – хIынхара асабапра йалахIуштI, Апсны, КъЧР, Трыквшта рпны йбзазауа хIуагIа руачIвымшгьи рыцIа йагъьхуштI. ХIара уацынхауамца адахIвраква ушырзынадзуш гIахIырбауата зымгIвагьи швапхата хIырзалра атахъыпI», – йгIаликIгIатI Мыква Мурат.
Апсуа культура квтаква р-Федерация Трыкв Республика апны апсуаква рыцIа йадкIылата йъабзазауа йапшым ашIыпIаква рпны йгIаныршу а 17 дарнагькI адызкIылуа жвлара адкIыларапI. Апсуафед асквш 2010 агIан йгIандыршатI, уахьчIвала ауи Трыквшта апны апсуа-абаза уагIа йрыуата 15000-гIв райхIа алапI. Йапшым асквшква рагIан Апсуа культура квтаква р-Федерация йаунашвачпагIвын Аквысба Фередун, Ашуба Джьынгьыз, ХIапатI АхIмад, Аквысба Атанур (гIван).


Адуней апсуа-абаза конгресс ашIыпIа хъвшараква йцIыхъвахауа ахмызкI руацIа уыста йырхаз йаквчважватI.
Барганджиа Саид
Адуней апсуа-абаза конгресс ашIыпIа хъвшараква апсуа кытква Уатхара, Уарча, Мгвадзырхва, Калдахвара, ЧIлоу, Джырхва йгьи Пицунда къала рпны йцIыхъвахауа ахмызкI руацIа агIпроект пхатшакI дырхъйатI. Ауат апроектква йгIарыцIанакIуаз АААК ахабарргарта портал ахъазла йауацIыхта йгIаквчважватI а-Конгресс ашIыпIа хъвшараква рынхара адызгалуа Жьыба Дмитрийи Берзениа Валерийи.
Жьыба Дмитрий Калдахвара кыт апны нхарата йакIвдыршаз гIахIайхIвтI. АААК апхьарта-интернат аспорт-атлетика пещ йатахъу спорт ъамапсымала йаднагалтI: аштангаква рыхъазла гриф, «чарх», гантель, йапшым аспорт щъаква. Апроект архъйара дацхърагIатI Адуней апсуа-абаза конгресс агIвза Уатырба Денис.
Йара ауи акыт апны а-Конгресс магIны зму ауыхвара – автобус агIашIасырта – гIащаквнаргылхтI. Ауи агIашIасырта йалкIгIу архитектура лыхща амапI. Ауи гIащаквдыргылхырныс акыт абзазагIвчва ахIватI.
«ХIара (а-Конгресс) йатахъыз ауыхвага пкъыгIваква рхвгIара хIацхърагIатI. Анхараква дара акыт абзазагIвчва йакIвдыршатI. Ауыс анахъвдаквыцI разыра ажва щарда хIагIатI. АуагIа акыт сквшкъомкI йаларыхъвашата йгылаз агIашIасырта хъада ъадырчIаджьхыз йайгвыргъьитI», – йхIватI Жьыба Дмитрий.
Калдахвара кыт апны йгIаныршу АААК ашIыпа хъвшара аунашвачпагIв Чыквбар Сатбей йбзирала араъа йрыму абаскетболасчва гвып йызлахъвмаруаш чгIвыча рзырхвгIатI. Йара ауи апшта, Чыквбар йбзирала апхьарта апны биология акласс адыргалтI, атшыбжьара нхараква рыхъазла йатахъыз ъамапсыма рхвгIатI.
«Араса уапшрыквын арат апроектква чва дукI рхъамызшва йубарнысгьи ауаштI, ауаса ауи гIващагIарапI. Арат йрапшу апроектква ауагIа дыргвышхвитI, дара-дара рбзазаща агъьырчIвырныс йацIадырсыгьитI. Ужвы асабша нхараква акIвдыршарныс тшадыргалитI, ауыс апхъала йнадрыскIьарныс ртахъыпI», – йхIватI а-Конгресс ашIыпIа хъвшара аунашвачпагIв.
Жьыба Дмитрий йшихIвазла, уыжвласыла АААК Калдахвара апхьарта биология акласс микроскоп азырхвгIарныс ргвыгъапI.
УахьчIва АААК Уарча кыт апны парк агвныргIвра йадынхалитI. А-Конгресс ауысхагIвчва йшыргвыгъула, апарк апны асаби хъвмарырти воркаут йазалху уатыкви гIаншуштI: акыт ауат йырзыбжан.
Уарча апны АААК ашIыпIа хъввшара аунашвачпагIв Ломиа Анрик акыт апны саби хъвмарырта шаъамыз, ауи йгIалцIла АААК ауи ауысла штшазынадырхаз йхIватI.
«ХIкыт апны ацIайква гьмачIгIвым, саби хъвмарыртакI хIымазларнысгьи швабыж йхIтахъын. Зджьара йгIанымхауата йхIгвапахатI хIахIвара гватрадъа йъагIанымхаз. ЙалкIгIата ауи йайгвыргъьитI ан-абачва. Акыт абзазагIвчва гвышхваракI гIарылалтI, дзачIвызлакIгьи ауыс йылшауала дацхърагIарныс дхIазырпI. ЗымгIвагьи а-Конгресс йазыразпI, ауи швабыж йхIгвапапI», – йхIватI Ломиа Анрик.
Джырхва кыт апны АААК ауаъа йаъу апхьарта аспорт пещ агвныргIвра джьгарта йалан. А-Конгресс ахьызла ауи йатахъыз ауыхвага пкъыгIваква гIаргтI, апхьарта аунашвачпагIв Еник Гвында акыт абзазагIвчва анхараква йгIарыланалыркIтI.
«Щарда хIчпахьатI, акыт абзазагIвчва зымгIва ауыс ъанаскIьауа йхIыцгвыргъьитI. А-Конгрессгьи ауи аунашвачпагIв Эгьзакь Муссагьи йъагIахIцхърагIаз ахъазла хIшырзыразу расхIвра стахъыпI, йауа ухIварыквын уахьчIва араъа йапхьаквауагьи хIапхъала апхьара йгIайуашгьи дара акыт абзазагIвчвагьи йырнамрадзахуата аспорт пещ анауырщтуаш йазпшитI», – лхIватI Еник.
АААК анхагIвчва нхара уысла Пицунда йанаъаз ауаъа йгIаныршу АААК ашIыпIа хъвшара аунашвачпагIв Агрба Тимур Любомирская Светлана йлырцауа асуратгIвгIвчва шIаква ркласс мольберт азырхвгIарныс а-Конгресс тшгIазынайырхатI. Амольбертква агIарбартаква, датшагьи йапшым ауысква радгалра ахъазла йыртахъын.
«МызкIгьи мцIыскIва АААК хIахIвара архъйатI. Анчва дшвзыразхатI», – йхIватI Пицунда апны АААК ашIыпIа хъвшара аунашвачпагIв Агрба Тимур.
ЧIлоу кыт апны АААК абакIра йазалху апещ арчIаджьтI. А-Конгресс ашIыпIа хъвшараква рынхара адызгалуа Берзениа Валерий йшихIвазла, анйаракI апны акыт абзазагIвчва ауыла йгIарыхIватI.
«Акыт хвитта абакIрала бжьагIвы дрымапI – ДжьопIуа Тимур, йаъапI спорт тшадызкIылуа ацIайквагьи. Йаъамыз спорт пещын. Акыт абзазагIвчва дара-дара ауи аныргIал йъауашыз гIараутI, СогIвым йауу абжьагIвчвагьи гIарцхърагIарныс йрачважватI. АрчIаджьраква ашIыпIа хъвшара йалакву акытлагIвчва гIарцхърагIауамцара йдырхъйатI», – ауыс шакIвшаз хIйырдыртI акоординатор.
ЧIлоу апны йгIаныршу АААК ашIыпIа хъвшара аунашвачпагIв Ануа Ансоу йкытлагIвчва йырзымчхIахуата абакIырта пещ ангIахъыртIуаш йазпшуата йхIватI. Ауи гвы шайтызла, АААК рыцынхара уагIа щардагIв акыт ахъазла апроект шIыцква йрызхъвыцырныс йаргвышхватI.
«Ари магIын ду зму уыспI, ауагIа зджьакI шгIарыцIагылуа рылархIвитI, йара акIвпIта, акытква цхърагIара йазыбжапI. Акыт абзазагIвчва йгIарцхърагIуш зымгIва йрыдзхъагылата йынхарныс йхIазырпI. АуагIа АААК анхара рымагIальаматхитI, хIанйараква рпны ауи йалачважвитI», – йхIватI Ануа.
Акоординатор Берзениа Валерий йшихIвазла, абакIырта пещ гIахъыртIырныс щарда гьатахъыхым, абжьагIвгьи асабиква гIайахвта йбжьауа далагарныс дхIазырпI.
Йара ауи апшта датшагьи кыткI – Уатхара – абзазагIвчва джьгаркви АААК ауысхагIвчви ранйаракI апны акыт апхьарта акласскI арчIаджьра ауатыкв йгIатаргатI. АуагIа ауи ргвапхатI, а-Конгресс апынгьи йацыркIын – мызкIы ахIа мцIыскIва акласс апхьагIвчва арайгварныс йхIазырын.
«Апхьарта дупI, сквшигIадза ауаъа йцауа асабиква рыцIа-рыцIа йщардагIвхитI, йара аклассква рызджьакI урыгIвнанха йгьауам. ХIара апхьара сквшы гIаталындзыкIьа класскI хIырчIаджьырныс йаквхIкIтI. Къару ду аларцIатI ари ауыс ашIыпIа хъвшара аунашвачпагIв Бжаниа Амирани акыт абзазагIвчва джьгаркви. А-Конгресс уыхвага пкъыгIвала йацхърагIатI, ауахьауатква зымгIва акыт ачкIвынчва дара рнапIквала йырчпатI. АрчIаджьраква дара абзазагIвчва йдырхъйатI, апхьагIвчвагьи рцхърагIун», – йхIватI Берзениа.
Уыжвласыла АААК ауи апхьарта апны йхътIу апхьарасахIатквакI аднагалуаштI, ауат рнархараквала йгьапшызлушым: апсабара хчара, акыт атшауацIыхра, апсуа-абаза йгьи ауат йрайщчву КIавкIаз ауагIахъаква ртурых.
Мгвадзырхва кыт апны Адуней апсуа-абаза конгресс акъаруквала ужвы ари асахIат гIахIвырта пещ дырчIаджьитI. Ауи апроект йчпачIву ауысква йанрыларцIузгьи АААК анхагIвчва акыт абзазагIвчва рахIвараква гIарпхьадзатI – ауат рцIайква йгIахIвуа тшъарзыбжьуш уатыкв ртахъын.
«А-Конгресс арчIаджьра нхараква зладжвыквырцIуш уыхвага ахвгIарныс хачIвыта йнанауахвтI. АрчIаджьра уысква ашIыпIа хъвшара йалаквуи акыт абзазагIвчви йдырхъйун. Ауат ауыхвараква рпны йынхахьазгьи рылан, йаъан ахъаз закIыла йацхърагIарныс зтахъызгьи. ХIгвыгъитI щарда йнамихуата апещ асабиква нашыл йауашта йцушта», – йхIватI Берзениа Валерий.
АшIыпIа хъвшара аунашвачпагIв Джыкьырба Марта йгIалылкIгIатI акыт абзазагIвчва апсуакви абазакви адызкIылуа Адуней апсуа-абаза конгресс анхара йшахагIвазу.
Ауи йшылхIвазла, сынчIва май а 28 Мгвадзырхва апны а-Конгресс анхагIвчва йрынйатI.
«Акытгьи апхьартагьи баргвырата йзынйауа хIрыквчважватI. А-Конгресс анхагIвчва агIахIвырта пещ арчIаджьра рыхъвда йхъарцIатI. Август ацIыхъва хIара электрокъару злацуш айхацIакви апещ злахIрылашаруш амзакви хIзырхвгIатI.
ХIара апещи атшыртIларти рырчIаджьра уыхвага пкъыгIвата йагуш гIахIпхьадзара атахъын – ауи хIчпатI. МызкI цIуашта аъачIвагIагIвчва гIахIцхIырхърагIатI, йатахъхуш зымгIва аныта швъа хIрыхIазырын Берзениа Валерий йыхIттI», – лхIватI Джыкьырба.
Ауи а-Конгресс анхара магIын ду шаму, ауаъа ауыс йшадгылуа, «ажвлара ргвбжараква ъаддырдыруа» ауагIа шхънахуа гIалылкIгIатI. Йгьи йгIацылцIахтI ргвы ззыбжу ауысква шщарду, аправительства ауат зымгIва архъйарныс йшахамдзауа.
«Акытква, акыт апхьартаква цхърагIара драйдзара абызшви ацIаскви хчара, тшауацIдрыхра ахъазла магIын ду амапI. ХIкыт рыхьызла а-Конгресс ауысхагIвчва хIшырзыразу схIвара стахъыпI – акытква зынйауа абаргвыраква ддырдыруа йахъазымкIва ауат шдрыдзуашгьи йъащту ахъазла», – лхIватI ашIыпIа хъвшара аунашвачпагIв.
Адуней апсуа-абаза конгресс джьгарта апсуа кытква рпны йынхитI. А-Конгресс ауи анархарала йархъйаз апроектква зымгIва дара акытква рбзазагIвчва алата йлырхтI. Ауат ракIвпI йчпачIву, ауи ахъазла йатахъу зхIвауа, а-Конгрессгьи ауат ахачIвква рырхъйара йацхърагIитI. Акытква рпны анхара йалкIгIара хъаду апроектква рыдынхалра ауат акытква руагIа ъалу, дзачIвызлакIгьи йылшауала дъацхърагIауа акIвпI. ПроектквакI ауи апш магIны рымамызшва йубарнысгьи ауаштI, ауаса дара ауагIа йырхIвахитIта – ауат акытква ртшауацIыхра гIадрыцIситI. АшIыпIа хъвшараква рунашвачпагIвчва йгIалыркIгIитI проекткI хъйапхьадзагьи ауагIа акыт йрыхъвуш датша уысквакIгьи гIащтIырхырныс йшгвышхвауа.
УахьчIвала Адуней апсуа-абаза конгресс Апсны апны шIыпIа хъвшарата 30 райхIа гIахънатIхьатI. АААК ауысхагIвчва ауат йрылакву йрынйалитIта кытипхьадзи ауи абзазагIвчви рпроблемаква рыцIа йалыргата йгIаддырдыритI.


Хвитра абакIра аклуб «Абаза» аунашвачпагIв Боджгуа Леонид АААК ахабарргарта портал интервью гIаритуата «Абаза» клуб адахIвраква, йагъьу аспортсмен шIаква йгьи акъраль апны йхъаду анкъвакъвраква дрыквчважватI.
Айчважвара Барганджия Саид йакIвйыршатI
- Клуб гIануыршарныс угвы йшпагIанаг? ЙанбакIву аклуб анхара анджвыквыл? Ауи анхара шпаджвыквуцIа?
- Сара Санкт-Петербург стабзазун, ауаъа «Олимпиони» ахьызта спорт клуб сыман. Ауи атлахан Эгьзакь Мусси сари хIабадыруищтара сквшы 30 райхIа цIуан. ЙызнымкIва хIалачважвун Апсны апны хвитра абакIра аклуб агIахътIра. Йара Мусса ХIабальа йпа хвитра абакIра бзибара ду азйымапI, хвитра абакIрала СССР аспорт дамастерпI йгьи апхъала йызнымкIва Ленинград дачемпионхатI. Апсны апны сбзазарныс сангIайх аклуб ауысла апхъала хIызлачважвуз абзазара йалагIжьырныс хIылшатI.
Абараса цысквша рапхъала хвитра абакIра аклуб «Абаза» гIахъхIтIытI. Эгьзакь Мусса дгIахIцхърагIан сом 15 мильуанкI рыквшвауата йатахъыз аъамапсымаква зымгIва хIхвгIатI. Ауи уыжвгьи дгIахIцхърагIитI. Ауи йакIвымзарквын закIгьи гьхIзымчпушызтI. МзигIадзапхьадза абжьагIвчва рынхаша сом зыкь 500 йнадзауата йгIахIититI. ХIспортсменква адуней анкъвакъвраква рпны йанхIщтиуагьи дгIахIцхърагIитI, хIыззыбжу аъамапсымаквала хIадигалитI.
- Аклуб гIахъшвтIищтара хвитра абакIра тшазызбжьуз асабиква зъарагIвы йнадзушйа? УахьчIвала араъа йгIайуа асабиква зъарагIвы йнадзауайа? Йырныбыжьйа?
- «Абаза» гIаншищтара цысквша руацIа йгIайуаз асабиква рпхьадзара ухIварныс швабыж йбаргвыпI. ГIвба-хпа мзы ахIа йгIамиуата йкIазрышвхыз асабиква швабыж йщардагIвыпI, йаъапI абакIра збзазара йахъв хъадахаз ачкIвынчвагьи. «Абаза» клуб апны тшызбжьауа асабиква ареспублика арайонква зымгIва йгIартыцIитIта йгIайитI. УахьчIвала ауат саби 840-гIв йнадзитI, рныбыжьла 5 сквша йгIашIарышвта 16 сквшадза йыртапI. ХIара йыцIхIщтхкваз рыуа щардагIвы Россия апны хвитра абакIра ауысла йагъьу апхьартаква йрыцIата йапхьитI.
- АбжьагIвчва йырмагIныйа? Ауат Апсны афутбол афедерация апны йгIадзынгылма момкIва аклуб апны йгIадзынгылкваз йрыуума?
- «Абаза» клуб апны уахьчIвала бжьагIвыта 36-гIв нхитI. Ауат рызджьакI хIспорт клуб апны йгIадзынгылтI, йрылапI аспорт апны гIатгара зму анхагIвчвагьи – Апсны Республикала йахъазымкIва Россия Федерациялагьи. Ауат руыс йазгIашыкъпI, ргвы азыцхIитI, баргвырата йзынйалакIгьи амальта йрыму зымгIва гIадрысабапитIта асабиква адуней анкъвакъвраква йрылалырныс йгьи йазалху аспорт тшыбжьараква рзадыргалырныс ахъазла ахча гIарауитI.
- «Абаза» клуб анкъвакъврата йакIвдыршауайа? Апсны апны, агIвымакъральква рпны ауат рунашва бергьльума? ЙгIарылалырныс зквнагауа дзачIвыйа?
- «Абаза» клуби Апсны ахвитра абакIра афедерации хIаларпата хIацынхитI. Ажва ахъазла, сара Апсны ахвитра абакIра афедерация апны свице-президентпI. «Абаза» клуб хIара хIкъарула ансисквша анкъвакъвракI акIвхIыршитI - Эгьзакь Мусса йыхьызла. ЙагIвсыз асквшква рурала ауи агIвымакъраль спортсменквагьи гIалалуан, сынчIва ауи ареспубликагIваца акIвпI йгIацIанакIуаз. Анкъвакъвра бергьльыпI, анадзара хIагIата йадыгIгаллитI. Апсны апны хвитра абакIра афедерация 16 анкъвакъвракI акIвдыршитI – республика анкъвакъвразтынгьи дуней анкъвакъвразтынгьи. «Абаза» клуб йанакIвызлакIгьи ауат радгалра йгьи ракIвыршара йацхърагIитI. Арат анкъвакъвраква щардагIв гIарылалитI, ауат рбзирала рыцIа йагъьу аспортсменква, ауат рквтала рыцIа йымчхъакву гIахIрыбергьльитI.
- ДзачIвыйа «Абаза» клуб апны йгIадзынгылуа аспортсменква йрыуата рыцIа йбергьльу, згIатгараква дуу?
- Аклуб апны талант зму асабиква щардагIвыпI, ауаса згIатгараквала йбергьльу срыквчважвапI. Кетия Инал – Россия, Европа йгьи адуней анкъвакъвраква рпны дапхъагылагIвхатI. Ужвы ауи Россия Федерация йадыркIылыз агвып дрылапI. Ампар Рустам – адуней чемпионат апны рызна ртшхъвага гIатигатI, дуней класс нкъвызгауа дспорт мастерпI. Джугелия Осман талант ду зму дабакIгIвыпI, уахьчIвала ауи Россия ргвып дрылата дабакIитI. Датшагьи рыхьызква гIалкIгIа йауаштI Бения Астамур, Гумба Астамур йгьи Гварамия Асланбек. Зынла йсхIвапI Асланбек щарда мцIуата Россия апны чкIвынргIа рквтала йакIвшуз анкъвакъвра дшачемпионхаз. ЙатасхIвахитI, швабыж талант ду зму, йбагъьу, змурад йазынарху абакIыгIвчва хIщардапI. Апсны ргвып адуней чемпионат йа Олимпия хъвмарраква йхIызрылажьзарквын кьангьаш аламкIва адунейла ймчхъадзу абакIыгIвчва рквтала апхъа йгылу ахвыгIв хIрыуазлушын.
- АбжьагIвчва щардагIвы йшырпхьадзауала, аспортсмен йылшараква тшауацIырхра ахъазла йапымшвтуата адуней анкъвакъвраква дрылалра атахъыпI. Аклуб аспортсменква агIвымакъраль анкъвакъвраква щардала йрылалырныс рылшума? ДзачIвыйа ауи ауысла йырцхърагIауа?
- Ауи ауысла хIара баргвыра щарда хIрынйитI. ХIара-хIара анкъвакъвра 30-40 акIвхIыршарыгьи хIызщту агIарбараква гьгIахIдахIвуашым. ДзачIв спортсменызлакIгьи, спорт квпшырата дыздкIылазлакIгьи, адуней анкъвакъвраква дрылалра, йацкIыз зъазара хIагIу, йымчхъу аспортсменква дранкъвакъвра атахъыпI. ХIспортсменква агIвымакъраль анкъвакъвраква рпны йгалара атахъыпI. Анкъвакъвра айрышта йанакIвшауа асхъан акIвпI агIарбараква анагъьхауа. ЙгIаншитI ахча хIджьып йгIатыхIхта аспортсменква анхIщтиуа – анкъвакъвраква рпынгьи йазалху аспорт тшыбжьараква рпынгьи. Ари ауыс апынгьи Эгьзакь Мусса йцхърагIара шIырпшыра амамкIва амагIны дупI. АбжьагIвчвагьи дара-дара цхърагIара йазыпшгIалитI – арайон уысхартаква, атачIв хIаракьатчпагIвчва тшырзынадырхумцара. СынчIва Апсны апны йадыгIгалырныс хIгвыгъьапI йазалху аспорт тшыбжьараква. Ауаъа йгIадгылуаштI ареспублика арайонква зымгIва йрыуу аспортсмен дуква.
- Апсны апны хвитра абакIра атшауацIнарыхра ауысла аклуб баргвырата йзынйауа ачIвыйа?
- ЗымгIва рацкIыс йхъаду абаргвыра гIанзыршауа спорт апхьарта ду ъахIымам акIвпI. Ауи ашвхIаусыгIвала знадзара хIаракIу анкъвакъвраква гьхIзадгалуам. Швабыж хIазыбжапI уагIа гIвынзыкьыгIвкI раъара зыгIвнашвауа спорт комплекс зунашва схIваз анкъвакъвра дуква акIвхIыршарныс амаль шхIымазлуш апшта. Датшагьи сара хIправительства йрасхIвтI Ауадхар апны (Апсны ащхъа курорт, аъазагIва дзыхьква ъагIацIцIуа – аредакция ррытаразга) спорт тшыбжьарта квта гIахътIы йшауаш. Ауи зымгIва затахъу хIспорт ахIагIара шIыцква йрызцауата тшщтIнахырныс ахъазла акIвпI. Абаргвыраква шмачIымгьи Апсны апны талант зму асабиква щардагIвыпI, хвитра абакIра йадкIылу йырхъазымкIва анахьанат аспорт квпшыраква йрыдкIылугьи. Ауи ахIатырла йхъаду борчта хIыхъвда йыквпI хIамайчуата, хIкъару шабгу ауат рталант атшауацIнарыхра йалахIцIарныс.


Адиаспора
Москва апсуа диаспора акоронавирус апандемия абакIра ауысла Апсны йырцхърагIитI
Санкт-Петербург апны а-Конгресс апсыуа бызшва йъадрыпхьауа апхьарта гIахънатIытI.
Трыквшта апны апсуа культура квтаква р-Федерация й-VI-хауа асъезд акIвшатI. Ауи нархарата йаман а-Федерация аунашвачпагIви ауи аунашвахъцIарта йалаквуи ралхра.
АААК ахабарргарта портал апсуа-абаза уагIахъа йрыуата агIвыма къральква рпны йбзазауа ауагIа рхабарква гIаквнацIауаркIвитI. Ари агIвыра Иордания йауу Абаза (Мхцы) ГIазиз йгIайыквчважвитI.
АААК архъйагIв секретарь Гицба Инар нхара уысла Трыкв Республика даъан, ауаъа уыста йырхъйаз даквчважватI.
АААК Трыкв Республика акъалакви арайонкви рпны а-Конгресс ашIыпIа хъвшараква рсоветква гIахънатIуаштI.
Октяябрь а 3 дангIадрийыз амш йыртлапIитI АААК апрезидиум йалу, Иордания йауу хIабашталагIв Чква Ануар. Аконгресс ауысхагIвчва ргвып Иордания йанаъаз АААК ахабарргарта портал ауи згвы цхIауа ачкIвын йачважватI.
Трыквшта йауу апсуа пхIвыспа Трапщ Эдже 11 сквша цIитIта лыжвла ъану лпсадгьыл апны дбзазитI, лцри кыт апны джитIта хвы зму археология пкъыгIваква гIалауитI, апсуа апхьахьаква адуней конгрессква йрылазларныс дырцхърагIитI.
Иордания йанаъаз АААК ауысхагIвчва йцIыхъвахауата Иордания Хашимит ПаштахIыгIва йтабзазауа АбазаргIа рткъвым йрынйатI.